অপ্রাকৃত চিন্ময় শব্দতরঙ্গ মহামন্ত্র জপ-কীর্তন ও বৈজ্ঞানিকতা।PAGE-276\nঅপ্রাকৃত চিন্ময় শব্দতরঙ্গ\nমহামন্ত্র জপ-কীর্তন ও বৈজ্ঞানিকতা।\n‘মর্ডান টেকনােলিজক্যাল অ্যাডভান্সমেন্টের এই যুগে মন্ত্র জপ ! অনেকে এমন ভাবতে পারেন। কিন্তু সারা পৃথিবীর সর্বত্র, দিনের ২৪ ঘন্টাই এই শব্দ অনুরণিত করছেন বিশ্বের সকল দেশ-জাতির অগণিত মানুষ কেননা সেটিই ছিল বিশ্বম্ভর, শ্রীচৈতন্যদেবের প্রচারব্রত বিশ্বের সমস্ত দেশ-গ্রামকে তিনি ভগবানের দিব্যনামের শব্দতরঙ্গে ভরে দেবেন।\nএকটি মেয়ে যখন বালিকা থাকে, তখন তার মধ্যে যে অপত্য-স্নেহ, সন্তান-বাৎসল্য রয়েছে, বােঝা যায় না;উত্তর জীবনে সন্তান লাভ হলে তার অন্তর্গহনের সুপ্ত স্নেহ, বাৎসল্য বৃত্তির বাহ্যিক প্রকাশ ঘটে। প্রত্যেক আত্মার মধ্যে নিহিত রয়েছে দিব্য মাধুর্যময় ভগবৎপ্রেম। নাস্তিক, বিজ্ঞানী, মানবেতর জীব-পশু-উদ্ভিদ সকলের অন্তরেই সুপ্ত রয়েছে কৃষ্ণপ্রেম। বিশ্ববাসীকে শ্রীচৈতন্য দেবের অনুপম উপহার : অপ্রাকৃত চিন্ময় শব্দতরঙ্গ – মহামন্ত্র ?\nহরে কৃষ্ণ হরে কৃষ্ণ কৃষ্ণ কৃষ্ণ হরে হরে।।\nশ্রীল প্রভুপাদ পাশ্চাত্যের একটি স্টুডিওতে মহামন্ত্র কীর্তনের প্রথম রেকর্ডটি করার পর একটি ছােট্ট ব্যাখ্যা ঐ রেকর্ডে সংযােজিত করেন; সেখানে তিনি বলেন :\n“এই অপ্রাকৃত মহামন্ত্র কীর্তনের ফলে আমাদের অপ্রাকৃত চেতনার পুনর্জাগরণ হয়। চিন্ময় আত্মারূপে আমরা সকলেই কৃষ্ণভাবনাময়, কিন্তু অনাদি কাল ধরে জড় জগতের সংগে সংস্পর্শের ফলে, আমাদের চেতনা জড় কলুষের দ্বারা কলুষিত হয়ে পড়েছে। যে জড় পরিবেশে আমরা এখন বাস করছি, তাকে বলা হয় মায়া। মায়া মানে হচ্ছে যা নয়। আর এই মায়া কি?\nএই মায়া হচ্ছে, জড়া প্রকৃতির উপর আমাদের প্রভুত্ব করার অপচেষ্টা। প্রকৃতপক্ষে আমরা জড়া প্রকৃতির কঠোর নিয়মে আবদ্ধ কোন ভৃত্য যখন কৃত্রিমভাবে তার সর্বশক্তিমান প্রভুকে অনুকরণ করার চেষ্টা করে, তখন বলা হয় যে, সে মায়াচ্ছন্ন। আমরা এখন জড়া প্রকৃতির সম্পদগুলি ভােগ করার চেষ্টা করছি। কিন্তু প্রকৃতপক্ষে আমরা জড়া প্রকৃতির জটিলতায় দৃঢ় থেকে দৃঢ়তরভাবে আবদ্ধ হয়ে পড়ছি। তাই যদিও জড়া প্রকৃতিকে বশ করার জন্য আমরা কঠোর পরিশ্রম করছি, প্রকৃতপক্ষে আমরা কিন্তু তার উপর আরও বেশি করে নির্ভরশীল হয়ে পড়ছি। আমাদের কৃষ্ণভাবনার পুনর্জাগরণের ফলে জড়া প্রকৃতির সঙ্গে এই অলীক সংগ্রামের অচিরেই নিরসন হতে পারে।\nহরে রাম হরে রাম রাম রাম হরে হরে “\nএই মহামন্ত্র হচ্ছে আমাদের শুদ্ধ চেতনাকে জাগরিত করার অপ্রাকৃত শব্দতরঙ্গ উচ্চারণ করার ফলে আমাদের হৃদয়ের সমস্ত কলুষ বিদূরিত হয়। হৃদয়ের সমস্ত কলুষের মূল কারণ হচ্ছে সব কিছুর ওপর আধিপত্য করার ভ্রান্ত বাসনা।\nকৃষ্ণভাবনামৃত মনের উপর কোন কৃত্রিম প্রক্রিয়ার আরােপ নয়। এই চেতনাজীবের মৌলিক এবং স্বাভাবিক বৃত্তি। আমরা যখন এই অপ্রাকৃত শব্দতরঙ্গ উচ্চারণ করি, তখন আমাদের এই চেতনা জাগরিত হয়।\nধ্যানের সব চাইতে সরল এই পন্থাটি এই যুগের জন্য অনুমােদিত হয়েছে। আমাদের ব্যক্তিগত অভিজ্ঞতাতেও আমরা দেখতে পাই যে এই মহামন্ত্র কীর্তন করার ফলে তৎক্ষণাৎ চিন্ময় আনন্দ অনুভব করা যায়। জড় জাগতিক জীবনে আমরা সকলেই নিম্ন স্তরের পশুর মতাে ইন্দ্রিয়-তৃপ্তির প্রচেষ্টায় ব্যস্ত। এই ইন্দ্রিয়-তৃপ্তির স্তর থেকে আর একটু উন্নত স্তরে মানুষ জড় জগতের বন্ধন থেকে মুক্ত হওয়ার জন্য মনােধর্মসূত জ্ঞানের চর্চা করে।\nতা থেকেও একটু উন্নত স্তরে মানুষ যখন যথেষ্ট বুদ্ধি অর্জন করে, তখন অন্তরে এবং বাইরে সর্ব কারণের পরম কারণ সম্বন্ধে জানতে চেষ্টা করে। আর কেউ যখন মন, বুদ্ধি এবং অহঙ্কারের স্তর অতিক্রম করে যথাযথভাবে পারমার্থিক জ্ঞান লাভ করেন, তখন তিনি অপ্রাকৃত স্তরে অধিষ্ঠিত হন। এই হরেকৃষ্ণ মহামন্ত্র কীর্তন সম্পাদিত হয় আধ্যাত্মিক স্তরে এবং তাই এই শব্দতরঙ্গ সব রকম নিম্নস্তরের চেতনা, যথা ইন্দ্রিয়জাত, মনােজাত বা বুদ্ধিজাত চেনার স্তর অতিক্রম করে শুদ্ধ চিন্ময় স্তরে স্পন্দিত হয়।\nতাই, এই মন্ত্রের ভাষা জানবার কোন প্রয়ােজন হয় না অথবা এই মহামন্ত্র কীর্তনের জন্য কোন রকম মনােধর্মপ্রসূত জল্পনা-কল্পনা অথবা বিচার-বুদ্ধির সমন্বয় সাধনের প্রয়ােজন হয় না। এটি স্বাভাবিকভাবে চিন্ময় স্তরে সম্পাদিত হয়। তাই যােগ্যতা নির্বিশেষে যে কেউ এই কীর্তনে অংশগ্রহণ করতে পারে। আর উন্নত স্তরে, পারমার্থিক উপলব্ধির ভিত্তিতে সমস্ত অপরাধ মুক্ত হয়ে, এই মহানাম মন্ত্র কীর্তন করতে হয়।\nএই মহামন্ত্র কীর্তনের শুরুতেই আটটি দিব্য আনন্দের উপলব্ধি নাও হতে পারে।\nসেই আটটি দিব্য আনন্দ হচ্ছে (১) স্তম্ভ, (২) স্বেদ, (৩) পুলক, (৪) স্বরভেদ, (৫) কম্প, (৬) বৈবর্ণ, (৭) আনন্দ জনিত ক্রন্দন এবং (৮) সমাধি। প্রাথমিক স্তরে এই অষ্ট-সাত্ত্বিক বিকারগুলি অনুভব নাও হতে পারে, কিন্তু এই মন্ত্র কীর্তন করার ফলে যে তৎক্ষণাৎ চিন্ময় স্তরে উন্নীত হওয়া যায়, সেই সম্বন্ধে কোন সন্দেহ নেই এবং তার প্রথম লক্ষণ হচ্ছে এই মহামন্ত্র কীর্তন করার সঙ্গে সঙ্গে নৃত্য করার প্রবণতা। আমরা ব্যবহারিকভাবে তা দেখেছি। এই কীর্তনে একটি শিশুও যােগদান করতে পারে।\nতবে যারা জড়, জড়জাগতিক জীবনে অত্যন্ত গভীরভাবে আবদ্ধ, তাদের পক্ষে এই উপলব্ধির স্তরে উপনীত হতে কিছু সময় লাগে। কিন্তু এই ধরনের বিষয়ী মানুষেরাও এই মন্ত্র উচ্চারণের ফলে, অচিরেই পারমার্থিক স্তরে উন্নীত হতে পারে। ভগবানের শুদ্ধ ভক্ত যখন ভগবৎ-প্রেমে মগ্ন হয়ে এই মন্ত্র উচ্চারণ করেন, তখন তা শ্রবণে সব চাইতে বেশি ফলদায়ক হয়। এই মহামন্ত্রের কীর্তন সব সময় ভগবানের শুদ্ধ ভক্তের শ্রীমুখ থেকেই শ্রবণ করা উচিত, যাতে তৎক্ষণাৎ তার সুফল লাভ করা যায়। যতদূর সম্ভব অভক্তের মুখ থেকে এই নাম শ্রবণ না করার চেষ্টা করতে হবে। সর্পোচ্ছিষ্ট দুধ যেমন বিষে পরিণত হয়, তেমনই অভক্তের মুখে এই নাম শ্রবণও তদ্রুপ খারাপ প্রতিক্রিয়ার সৃষ্টি করে।


কিশোর মনে রমজানের ভাবনা | দৈনিক সকালবেলা ! Dainik Sakalbela Bangla Newspaper\nHome » ধর্ম » ইসলাম » কিশোর মনে রমজানের ভাবনা\nআল্লাহ তাআলা মানুষের মধ্যে অন্যকে অনুকরণ-অনুসরণ করার একটা সহজাত প্রবৃত্তি দান করেছেন। এটা ছোটদের মধ্যে আরো বেশি ক্রিয়াশীল। তারা বড়দের অনুসরণ করে, অনুকরণ করে। অন্যকে দেখে দেখে, শুনে শুনে শেখে। আশপাশের মানুষজন থেকে শিখতে শিখতে বড় হয় শিশুরা। শৈশবে কোনো কাজে বা আমলে অভ্যস্ত হয়ে উঠলে বড় হয়ে তা করা সহজ হয়।\nশিশুরা আশপাশের লোকজন ও পরিবেশ দ্বারা প্রভাবিত। এ ক্ষেত্রে শিশুর মা-বাবা এবং তার আশপাশে যারা থাকে তাদের ভূমিকা গুরুত্বপূর্ণ। মা-বাবার ওপর সন্তানের অধিকার হলো তাদের সুন্দরভাবে গড়ে তোলা, উত্তমরূপে পরিচর্যা করা, সুশিক্ষা প্রদান করা। তাই প্রত্যেক মা-বাবার দায়িত্ব তার সন্তানকে ইসলামী শিষ্টাচার শিক্ষা দেওয়া, ইবাদতের সঙ্গে সখ্য গড়ে তোলা, ভালো কাজে উদ্বুদ্ধ করা, তাদের অন্তরে দ্বিনি শিক্ষার বীজ বপন করা।\nহাদিসে ঘরে নফল নামাজ আদায় ও কোরআন তিলাওয়াত করতে বলা হয়েছে, যাতে শিশুরা তা দেখে দেখে অভ্যস্ত হয়। শিশুর মনে নামাজের প্রতি ভালোবাসা এবং তা পালনে সচেষ্ট হওয়ার জন্য রাসুল (সা.) সাত বছর বয়স হলেই শিশুদের নামাজ পড়ার আদেশ দিতে বলেছেন। অবশ্য রোজা অন্যান্য ইবাদত থেকে ভিন্ন। এতে প্রয়োজন শারীরিক সক্ষমতা।\nসাহাবায়ে কেরাম শিশুর পরিচর্যার ব্যাপারে সজাগ থাকতেন। ছোটবেলা থেকেই তাদের নামাজ-রোজার প্রতি অভ্যস্ত করাতেন। ইবাদতের প্রতি তাদের অগ্রহী করে তুলতেন। এ ক্ষেত্রে রুবাইয়ি বিনতে মুআওয়িজ (রা.) বলেন, ‘আশুরার দিন সকালে রাসুল (সা.) আনসারদের সব পল্লীতে এই নির্দেশ দিলেন, যে ব্যক্তি রোজা পালন করেনি, সে যেন দিনের বাকি অংশ না খেয়ে থাকে; আর যারা রোজা রেখেছে, সে যেন রোজা পূর্ণ করে। পরবর্তী সময়ে আমরা ওই দিন রোজা রাখতাম এবং আমাদের সন্তানদের রোজা রাখাতাম। আমরা তাদের জন্য পশমের খেলনা তৈরি করে দিতাম। তাদের কেউ খাবারের জন্য কাঁদলে তাকে ওই খেলনা দিয়ে ভুলিয়ে রাখতাম। আর এভাবেই ইফতারের সময় হয়ে যেত।’ (সহিহ বুখারি, হাদিস : ১৯৬০)\nইমাম বুখারি (রহ.) তাঁর সহিহ বুখারিতে ‘বাবু সাওমিস সিবয়ান’ তথা ছোটদের রোজার রাখার বিধান নামে একটি অধ্যায় স্থাপন করেন। তাতে তিনি উল্লেখ করেন, রমজান মাসে এক নেশাগ্রস্ত ব্যক্তিকে ওমর (রা.) বলেন, ‘আফসোস তোমার জন্য! আমাদের ছোটরা রোজা রাখে আর তুমি রোজা রাখো না!’\nএকবার একজন নারী রাসুল (সা.)-এর কাছে একটি শিশুকে নিয়ে আসে। ওই নারী জিজ্ঞেস করল, এই শিশুর জন্যও কি হজের বিধান রয়েছে? তখন রাসুল (সা.) বলেন, হ্যাঁ, আর তোমার জন্য আছে সওয়াব। (সহিহ মুসলিম, হাদিস : ১২৮২)\nউপর্যুক্ত তিনটি হাদিস থেকে কয়েকটি বিষয় স্পষ্ট হয় : শিশুদের নামাজ-রোজাসহ অন্যান্য ইবাদতে অভ্যস্ত করানো, শিশুদের রোজা রাখার বৈধতা এবং শিশুরা ভালো কাজ করলে বা নামাজ, রোজা, হজ আদায় করলে মা-বাবাও তার সওয়াব পাবে।\nশিশুমনে ইসলামী বিধি-বিধানের প্রতি ভালোবাসা তৈরি এবং তাদের তা পালনে অভ্যস্ত করাতে রমজান মাস ও রমজানের রোজা কার্যকর ভূমিকা পালন করে। তারাবি, সাহরি, ইফতার, কোরআন তিলাওয়াতের যে সামগ্রিক পরিবেশ তৈরি হয়, তা শিশুমনে ইবাদতের আগ্রহ তৈরি করে। তবে প্রাপ্তবয়স্ক হওয়ার আগে কারো ওপর রোজা ফরজ নয়। কেননা রাসুল (সা.) বলেন, তিন প্রকারের ব্যক্তি থেকে (হিসাব-নিকাশের) কলম উঠিয়ে নেওয়া হয়েছে—পাগল, ঘুমন্ত ব্যক্তি ও নাবালগ শিশু। (আবু দাউদ, হাদিস : ৪৪০১)\nতবে শিশুদের রোজায় অভ্যস্ত করাতে রোজা রাখানো মুস্তাহাব বলে মত দিয়েছেন বিজ্ঞ আলেমরা।\nশিশুরা যেভাবে রোজা রাখতে অভ্যস্ত হয়\nমানসিক প্রস্তুতি : ছোটদের ওপর শরিয়তের বিধি-বধান মেনে চলা আবশ্যক নয়। তবে তাদের শরিয়তের বিধি-বিধান মেনে চলার প্রতি অভ্যস্ত করাতে হবে। তাদের মানসিকভাবে প্রস্তুত করতে হবে। এই মানসিক প্রস্তুতি তাদের পরবর্তী সময়ে শরিয়তের যেকোনো বিধান পালন করাটা সহজ করে দেবে। সেই লক্ষ্যে তাদের হৃদয়ে ধর্মীয় অনুশাসনের প্রতি ভালোবাসা এবং তা পালনে আগ্রহী করে তোলা।\nকৌশল অবলম্বন করা : ছোটদের রোজার প্রতি অভ্যস্ত করতে উপযোগী কৌশল অবলম্বন করা যেতে পারে। শারীরিক অবস্থা অনুযায়ী ধীরে ধীরে রোজা পালনের প্রতি উৎসাহিত করতে হবে। প্রথম দিকে অর্ধদিন এবং ধীরে ধীরে পূর্ণদিন রোজা রাখার প্রতি অভ্যস্ত করাতে হবে। এ ক্ষেত্রে ছোটরা রোজা রাখলে তাদের প্রশংসা করা। পরিবারে একাধিক নাবালগ বাচ্চা থাকলে তাদের মধ্যে প্রতিযোগিতার মানসিকতা জাগিয়ে তুলতে হবে। ক্ষুধার কথা বললে, ঘুম পাড়িয়ে দেওয়া বা খেলায় ব্যস্ত রাখবে—যেভাবে সাহাবারা করতেন। তবে অবস্থার পরিপ্রেক্ষিতে সিদ্ধান্ত নেবে, বেশি অসুবিধা মনে করলে ওই দিনের রোজা ভেঙে পরের দিন আবার চেষ্টা করবে।\nরোজার মর্যাদা বর্ণনা করা : যেকোনো বিষয়ের মর্যাদা জানা থাকলে তার প্রতি গুরুত্ব বাড়ে। ছোটদের রোজা ও রমজানের মর্যাদা বর্ণনা করা, যাতে তারা রোজা পালনে উৎসাহিত হয়। তবে এ ক্ষেত্রে তাদের প্রতি কখনোও কঠোরতা প্রদর্শন করা যাবে না। রোজা না রাখলে বকাঝকা করা যাবে না।\nপুরস্কার দেওয়া : ছোট বাচ্চারা রোজা রাখলে তাদের জন্য বড়দের পক্ষ থেকে অভিনন্দন জানানো ও পুরস্কারের ব্যবস্থা করা। তাদের পছন্দনীয় জিনিস পুরস্কার দেবে। এটি ছোটদের রোজা রাখতে উৎসাহী ও অনুপ্রাণিত করবে। প্রয়োজনে তাদের কোথাও বেড়াতে নিয়ে যাবে।\nলেখক: সাইফুল ইসলাম তাওহিদ\nPrevious: হেফাজতের আরেক নেতা গ্রেপ্তার\nNext: নাঙ্গলকোটে নিখোঁজের তিনদিন পর নিজ পুকুর থেকে বৃদ্ধার লাশ উদ্ধার


মিশন তিম্বক্তু (পাঁচ) – Delwar Hossain Khan\nমিশন তিম্বক্তু (পাঁচ)\nনাইজার নদীর তীরে অবস্থিত গাও এলাকাটি মালির দশটি রিজিয়নের একটি। নবম শতক থেকেই গুরুত্বপূর্ন ও স্বাধীন ট্রান্স-সাহারান বানিজ্যকেন্দ্র ও মরু শহর হিসেবে গাও পরিচিত ছিল। তেরো শতকের শেষ ভাগে গাও মালি সাম্রাজ্যের অধীন হয়ে যায়। কিন্তু পনের শতকের শেষ দিকে সোংঘাই সাম্রাজ্যের প্রতিষ্ঠাতা সুন্নি আলী গাও দখল করে একে রাজধানীর স্বীকৃতি দেন। পরে ১৫৯১ সালে মরোক্কানদের হাতে সোংঘাই সাম্রাজ্যের পতন হলে গাও দ্রুত এর গুরুত্ব হারাতে শুরু করে এবং উনিশ শতকের মাঝামাঝি এটি মাত্র তিনশ কুঁড়েঘরের একটি গ্রাম হিসেবে টিকে থাকে।\n২০১২ সালের ৩১ মার্চ আজওয়াদ নামের একটি নতুন রাষ্ট্রের স্বপ্নে বিভোর বিদ্রোহী ও বিচ্ছিন্নতাবাদী দ্য ন্যাশনাল মুভমেন্ট ফর দ্য লিবারেশন অফ আজওয়াদ (এমএনএলএ) এবং আনসার দাইন গেরিলারা সম্মিলিত আক্রমণে মালিয়ান সেনাবাহিনীকে হঠিয়ে দিয়ে গাও দখল করে নেয় এবং গাওকে স্বাধীন আজওয়াদের রাজধানী ঘোষণা করে। কিন্তু মাত্র একমাসের মাথায় মুভমেন্ট ফর ওয়াননেস এন্ড জিহাদ ইন ওয়েস্ট আফ্রিকা (মোজউয়া) নামের আরেক সশস্ত্র দলের সাথে গাও এর যুদ্ধে হেরে গিয়ে নিয়ন্ত্রন হারায়। পরে মালি সরকারের আবেদনে সারা দিয়ে তাদের প্রাক্তন উপনিবেশিক প্রভু ফ্রান্স নিজ সেনাদল পাঠিয়ে অপারেশন সের্ভাল পরিচালনা করে এবং ২০১৩ সালের ২৬ জানুয়ারি গাও পুনর্দখল করে নেয়। কিন্তু আজওয়াদের স্বপ্নে বিভোর বিচ্ছিন্নতাবাদী গেরিলাদের চোরাগুপ্তা হামলা চলতেই থাকে।\nতাই স্থায়ী শান্তি প্রতিষ্ঠার লক্ষ্য একই বছর জুলাই মাসের ১ তারিখে জাতিসংঘের শান্তিরক্ষীরা মালিতে পদার্পন করে এবং তাদেরই একাংশ গাওতে সুপারক্যাম্প স্থাপন করে শান্তিরক্ষা কার্যক্রম শুরু করে; যেখানে নিরাপত্তার খাতিরে বিভিন্ন দেশের শান্তিরক্ষী কন্টিনজেন্টগুলো একসাথে একই ক্যাম্পে নিজেদের মধ্যে এলাকা ভাগাভাগি করে থাকে। বর্তমানে মালিতে প্রায় ষোল হাজারের বেশি শান্তিরক্ষী মোতায়েন আছে যার মধ্যে চোদ্দশো এর বেশি বাংলাদেশী। ইতোমধ্যে ১৯১ জন শান্তিরক্ষী হারাবার প্রেক্ষিতে মালিতে চলমান শান্তিরক্ষা মিশনকে বিশ্বের সবচাইতে ঝুঁকিপূর্ন শান্তিরক্ষা মিশন হিসবে অভিহিত করা হয়ে থাকে।\nএকরাশ ধুলোর মেঘ উড়িয়ে গাও সুপারক্যাম্পের ব্যানব্যাট কম্পাউন্ডে এসে থামা সাদা এপিসিগুলোর দিকে তাকিয়ে দীর্ঘশ্বাস লুকালো মেস ওয়েটার হানিফ। মেস ওয়েটার হিসেবে তার কাজ অফিসারদের খাবার পরিবেশন করা এবং গত সাতাশ বছর ধরে নিষ্ঠার সাথে সে তার কাজ করে যাচ্ছে। তার অফিসারদের কার কখন কী খাওয়া উচিত আর কার কখন কী খেতে ইচ্ছে করতে পারে, তা সম্ভবত সে তার অফিসারদের চাইতেও ভাল বোঝে আর জানে।\nমেজর সাইরাস পেট্রোল থেকে ফিরেই প্রথমে ঠান্ডা পানিতে ভেজানো কোল্ড টাওয়ালটা পাক্কা দুই মিনিট মুখে চেপে ধরে রেখে তারপর টানা দুই গ্লাস লেবু লবন পানি পান করেন। পার্বত্য চট্টগ্রামে কাউন্টার ইন্সার্জেন্সি ক্যাম্পে থাকা অবস্থা থেকে তার এই অভ্যাস; তার ইউনিটের মেস ওয়েটার হিসেবে হানিফ তা খুব ভালো করেই জানে। আরো জানে যে পার্বত্য চট্টগ্রামের ক্যাম্পে বিদ্যুৎ না থাকায় বরফ পাওয়া যেতো না; তাই শরবতেও কখনো বরফ কুচি দেয়া যেতো না, আর তাই এখনও মেজর সাইরাস বরফ ছাড়াই শরবত পান করতে পছন্দ করেন।\nধুলোর মেঘ সম্পুর্ন সরে যাবার আগেই এপিসি পাঁচটির হ্যাচ প্রায় একসাথেই খুলে গেল আর সবার আগে মেজর সাইরাস বেরিয়ে এলেন, তারপর পিলপিল করে বাকীরা। প্রত্যেকের চেহারায় ক্লান্তির ছাপ স্পষ্ট; প্রত্যেকের মুখ অস্বাভাবিক রকম বিমর্ষ। কম্পাউন্ডের পাশের গোলঘরে মেস ওয়েটার হানিফের সামনেই ব্যানব্যাটের এডজুট্যান্ট ক্যাপ্টেন শাহেদ, সুবেদার মেজর (এসএম) অনারারি লেফটেন্যান্ট নজরুল আর মেজর সাইরাসের রানার সৈনিক আতাউর তাদের অপেক্ষায়ই ছিল। মেজর সাইরাসকে দেখতে পেয়ে তারা একযোগে তার দিকে ছুটে গেল। হাতের ট্রে এর দিকে তাকিয়ে হানিফ আরেকটু অপেক্ষা করার সিদ্ধান্ত নিল। এডজুট্যান্ট আর এসএম সাহেবের সাথে মেজর সাইরাসের কুশলাদি বিনিময় শেষ হবার পর যাওয়াই শ্রেয় ভাবল সে।\nযথারীতি এসএম সাহেবই সবার আগে মেজর সাইরাসের পাশে পৌছে গেলেন। অফিসারসহ কন্টিনজেন্টের প্রত্যেক সেনা সদস্যের কল্যান নিশ্চিত করতে তিনি সারাক্ষণ উন্মুখ হয়ে থাকেন; কন্টিনজেন্টের জৈষ্ঠ্যতম সৈনিক হিসেবে এটাই তার দায়বদ্ধতা। সম্প্রতি ঘটে যাওয়া দুর্ঘটনাটি সম্পর্কে তিনি পূর্ন ওয়াকিবহাল। সারা কন্টিনজেন্ট জুড়ে ছড়িয়ে পরা শোকের চাদর তাকেও ছুঁয়েছে; হয়ত আর সবার চাইতে বেশিই ছুঁয়ে গেছে। তবু তার দীর্ঘ সৈনিক জীবনের অভিজ্ঞতায় তিনি শিখে গেছেন কিভাবে নিজের আবেগকে বশ করতে হয় আর কিভাবে শোকের চাদর ভাঁজ করে উঠিয়ে রেখে আবার লড়াইয়ের জন্য প্রস্তুত হতে হয়।\nপ্রথমে নিজের হেলমেট খুলে আতাউরের হাতে তুলে দিয়ে ধীরেসুস্থে নিজের গলায় ঝোলানো অস্ত্রটিও তুলে দিল সাইরাস। তারপর হাতের গ্লাভস খুলে নিয়ে এসএম সাহেবের দিকে হাত বাড়িয়ে দিয়ে ভরাট গলায় বলল, ‘এসএম সাহেব, কেমন আছেন? সব ঠিক তো?’\n‘আচ্ছা।’ বলে এবার এডজুট্যান্টের দিকে হাত বাড়িয়ে দিয়ে নিস্পৃহ কন্ঠে জানতে চাইল, ‘সার্জেন্ট কুতুব আর কর্পোরাল হারেসের কী অবস্থা?’ এদের দুজনকেই কাল অকুলস্থল থেকে হেলিকপ্টারে করে উদ্ধার করে আনা হয়েছিল।\nইতোমধ্যে ট্রে হাতে মেস ওয়েটার হানিফ ওদের পাশে এসে দাড়িয়েছে। এডজুট্যান্ট ক্যাপ্টেন শাহেদ বেশ কসরত করে নিজের কন্ঠ শান্ত রেখে বলল, ‘সার্জেন্ট কুতুবের অবস্থা বেশ খারাপ, স্যার। অলরেডি ইউ এন ফ্লাইটে ঘানার লেভেল ফোর হসপিটালে ট্রান্সফার করা হয়েছে। কর্পোরাল হারেস সেই তুলনায় বেটার, পাঁজরের কিছু হাড় ভেঙ্গেছে। এখন এখানেই লেভেল টু হস্পিটালে ভর্তি আছে।’\nমেস ওয়েটার হানিফ কোল্ড টাওয়াল আর লেবুর শরবতসহ ট্রেটি সামনে এগিয়ে ধরল। মেজর সাইরাস তার হাতের গ্লাভসগুলো খুলে ট্রেতে রেখে হাত নেড়ে ট্রে সরিয়ে নিতে ইশারা করল। সাইরাসের মনের অবস্থা বুঝতে পেরে হানিফ তার সামনে থেকে দ্রুত সরে আসতেই এডজুট্যান্ট বলল, ‘সিসি (কন্টিনজেন্ট কমান্ডার) আর টু আইসি অফিসেই আছেন, স্যার। বলেছেন আপনি ফ্রেশ হয়ে তারপর গেলেও চলবে।’\n‘নাহ, এখুনি যাব। তুমি পেট্রোলের ওকে রিপোর্ট নিয়ে ব্রেক করে দিও। কন্টিনজেন্টের বাকিদের বলে দিও, এখন যেন ওদের কেউ ডিস্টার্ব না করে; সবাইকে ফ্রেস হয়ে রেস্ট নিতে দাও, এন্ড আনটিল মাই ফার্দার অর্ডার ডোন্ট গিভ দেম এনি ডিউটি।’\nপেছনে ইতোমধ্যে পেট্রোলের সবাই ফল ইন করে দাঁড়িয়ে গেছে; সবার সামনে ক্যাপ্টেন আমিন। ওদের দিকে ঘাড় ঘুড়িয়ে একবার দেখে নিয়ে এডজুট্যান্টের কাঁধ চাপরে দিয়ে অফিসের উদ্দেশ্যে পা বাড়াল মেজর সাইরাস। ওর মনে ক্রমাগত ঘুরপাক খেতে থাকা আশংকাটির কথা যতদ্রুত সম্ভব সিসিকে জানানো চাই তার! কিন্তু তার আগে কর্পোরাল হারেসকে দেখতে হাসপাতালে যেতে হবে।\nপ্রায় সারা গায়ে ব্যান্ডেজ মুড়ানো দেহটি দেখে কর্পোরাল হারেসকে আলাদা করে চেনার কোনো উপায় নেই। ডাক্তার আর মেডিক্যাল এসিস্ট্যান্টকে পাশ কাটিয়ে নিঃশব্দে তার মাথার পাশে গিয়ে দাঁড়ালো মেজর সাইরাস। কড়া ঘুমের ঔষধের প্রভাবে হারেস গভীর ঘুমে ডুবে আছে, শুধু তার ব্যান্ডেজ বাঁধা বুকের উঠা নামা দেখে বোঝা যাচ্ছে যে সে এখনও জীবিত।\nইতোমধ্যে ডাক্তারদের সাথে কথা বলে হারেসের অবস্থা সম্পর্কে জেনে নিয়েছে মেজর সাইরাস। বিস্ফোরণের ধাক্কায় তার ডান পাশের চেয়াল, হাত, পা আর পাঁজরের হাড় ভেঙ্গে গেছে। কিন্তু তারচেয়েও বড় সমস্যা হলো বিস্ফোরণের ফলে এপিসিতে আগুন ধরে গিয়েছিল, আর সে আগুন নিভিয়ে ওদের দুজনকে বের করে আনবার আগে ওদের গায়ে আগুন ধরে গিয়েছিল। মেজর সাইরাস নিজে এক্সটিংগুইশার দিয়ে এপিসির আগুন নিভিয়েছিল আর মিনিট পাঁচেকের ভেতর ওদের বের করে এনেছিল। কিন্তু ঐ পাঁচ মিনিটেই ওদের গায়ের ইউনিফর্ম পুড়ে চামড়ার সাথে লেপ্টে গিয়েছিল।\nবার্ন ইঞ্জুরির ক্ষেত্রে বরাবরই বাইরের ত্বক পোড়ার চেয়ে ঢের বেশি ক্ষতিকর ভেতরের আঘাত। কারন গরম ধোঁয়া শ্বাসের সাথে ভেতরে গিয়ে ভিক্টিমের শ্বাসনালী আর ফুসফুসের যে ক্ষতি করে তাতেই বেশিরভাগ রোগী প্রাণ হারায়। মাথার পাশ থেকে সরে হারেসের বিছানার পাশের টুলে এসে বসল মেজর সাইরাস। তারপর আলতো করে হারেসের বাম হাতের তালুর উল্টা পিঠে স্পর্শ করল; চামড়ার পুরু গ্লাভস পরে থাকার সুবাদে এই অংশটুকু অক্ষত আছে। হঠাৎ হাতটা থির থির করে কেঁপে উঠল। চট করে মেজর সাইরাস হাতটা নিজের হাতে তুলে নিতেই কর্পোরাল হারেস শিশুদের মত দুর্বলভাবে মেজর সাইরাসের হাতটা মুঠি করে আঁকড়ে ধরতে চাইলো।\nমুহুর্তেই একরাশ স্মৃতি সাইরাসকে আচ্ছন্ন করে ফেলল। প্রথমেই নিজের শিশু কন্যার মুখটা ভেসে উঠল তার মানসপটে; ঠিক এভাবেই সে বাবার আঙ্গুল আঁকড়ে ধরে বারবার। তারপর পরই হারেসের হাস্যোজ্জল মুখটা ভেসে উঠল। মনে পরল পার্বত্য চট্টগ্রামের দুর্গম পাহাড়ি ট্রেইল ধরে একসাথে হেঁটে যাবার কথা; মনে পরল বাস্কেটবল কম্পিটিশনে শেষ মুহুর্তে হারেসের তিন পয়েন্টের সুবাদে চ্যাম্পিয়ন হবার পর ঘাম ভেজা শরীরে ওকে জড়িয়ে ধরবার কথা; মনে পরল মিষ্টির প্যাকেট হাতে হাসিমুখে দেখা করতে আসা সদ্য বিবাহিত হারেসের লাজুক মুখ; মনে পরল বাবা হবার সংবাদ দিতে আসা হারেসের গর্বিত মুখও!\nহারেসের আহত হাতে হালকা চাপ দিয়ে ওকে আনমনে সাহস দেবার চেষ্টা করল মেজর সাইরাস। তার কোম্পানীর বাছাই করা সৈনিকদের একজন কর্পোরাল হারেস। মালির পরিবেশ আর পরিস্থিতি বাংলাদেশের চেয়ে একেবারেই ভিন্ন। মরুভূমি, উচ্চ তাপমাত্রা, শুষ্কতা, রুক্ষতা আর টেররিস্টদের হুমকি মিলিয়ে শান্তিরক্ষীদের জন্য মালি বিশ্বের সবচেয়ে বিপদজনক মিশন। তাই মালিতে মোতায়েনের আগে দিনের পর দিন হাতেকলমে নিজের কোম্পানীর প্রত্যেক শান্তিরক্ষীকে প্রশিক্ষণ দিয়েছে সে। সেই প্রশিক্ষণের সময় আর মালিতে মোতায়েনের পর কর্পোরাল হারেস ছিল তার আস্থাভাজন সৈনিকদের একজন। উটের মতই কষ্টসহিষ্ণু আর কমান্ডারের আদেশে নিজের জীবন বিলিয়ে দিতে এক পায়ে খাড়া এক শান্তিরক্ষী। আর সবচেয়ে উল্লেখযোগ্য হলো এই প্রতিকূল পরিবেশেও একজন নন-কমিশন্ড অফিসার (এনসিও) হিসেবে সে তার সেকশনটাকে এমনভাবে মাতিয়ে রাখত যে, ওর কথায় ওর সেকশনের প্রত্যেকে সোজা নরকেও যেতে রাজি।\nহারেসের ঠোঁট নড়তে দেখে মেজর সাইরাস চট করে তার মুখের কাছে কান নামিয়ে আনল। ফিসফিস করে সে কিছু একটা বলতে চাইল কিন্তু বুকের ঘরঘর শব্দ আর অস্ফুট যন্ত্রণায় কিছুই বোঝা গেল না। হারেসের হাতের তালুতে আলতো করে চাপ বাড়িয়ে আশ্বস্ত করার স্বরে সাইরাস বলল, ‘চিন্তা নেই, হারেস। সব ঠিক হয়ে যাবে।’\n‘বাড়িতে এখনই কিছু জানায়েন না, স্যার…’ ফিসফিস করে অস্পষ্ট গলায় বলল হারেস।\n‘ওকে, তুমি এখন আর কথা বলো না; ঘুমাবার চেষ্টা কর।’ দ্রুত জবাব দিল মেজর সাইরাস। প্রায় সাথে সাথেই তার হাতের মুঠায় হারেসের হাতটা শিথিল হয়ে এলো। এই অসামান্য আস্থার কোনো ব্যাখ্যা নেই, ভাবল সাইরাস। সুখে দুঃখে দিনের পর দিন রোদ, জল, বৃষ্টিতে একসাথে থাকতে থাকতে গড়ে উঠে এই পারস্পরিক আস্থা। হঠাৎ করেই সাইরাস বিচলিত বোধ করল; এই আস্থার প্রতিদান দেয়ার সামর্থ্য কী সত্যি তার আছে?\nমেডিক্যাল এসিস্ট্যান্ট আরেক দফা সিডেটিভ পুশ করতেই হারেস আবার গভীর ঘুমে তলিয়ে গেল। সাবধানে নিজের হাত ছাড়িয়ে নিয়ে চাদর টেনে হারেসের হাতটি ঢেকে দিয়ে উঠে দাঁড়ালো সাইরাস। সিসির সাথে দেখা করতে যাবার সময় হয়েছে। তাই ক্লান্তি উপেক্ষা করে সে ডাক্তার আর মেডিক্যাল এসিস্ট্যান্টের সাথে হ্যান্ডশেক করে হাসপাতাল থেকে বেরিয়ে সিসির অফিসের উদ্দেশ্যে পা বাড়ালো। পরবর্তী করণীয় ঠিক করার আগেই তার আশংকার কথাটি সিসির জানা উচিত।\nPrevPreviousমিশন তিম্বক্তু (চার)\nNextমিশন তিম্বক্তু (ছয়)Next\n9 thoughts on “মিশন তিম্বক্তু (পাঁচ)”\nPingback: মিশন তিম্বক্তু (চার) – Delwar Hossain Khan\nঅসাধারন।প্রতিটা পর্ব পড়ার পরই উত্তেজনা বোধ করেছি।চমৎকার একটি থ্রিলার….\nস্যার, ঘটনাটা চোখের উপরে ভাসছে এখনো। বাকি অংশ পড়ার অপেক্ষায় রইলাম…\nWaiting to hear next episode\nকাজী আনোয়ার হোসেনের প্রতিচ্ছবি দেখতে পাচ্ছি,স্যার।।\nদুই তিন ঘন্টা পর পর আপলোড দেন,অপেক্ষা করতে মন চাচ্ছে না।।।\nMajor Abdullah Al Moeen\nRead out atago….\nThirsty for getting the next episode…\nBonus payment is confirm hereby…\nHow to pay…plz inform.\nCan’t wait to finish the whole book. Excellent.\nআমার গলার কাছে ভারী কিছু একটা আঁটকে আছে যেটা বের হয়ে আসলে যে শব্দটা হবে সেটা থামানো বেশ কষ্টসাধ্য !!!


সাক্ষীদের বয়ানে ভয়াবহ সেই রাত | Daily Provat Alo\nপ্রচ্ছদ ফিচার সাক্ষীদের বয়ানে ভয়াবহ সেই রাত\nসাক্ষীদের বয়ানে ভয়াবহ সেই রাত\n২০১৬ সালের ১ জুলাই হোলি আর্টিজান বেকারিতে ভয়াবহ জঙ্গি হামলা হয়। ফাইল ছবি\nগুলশানের হোলি আর্টিজান বেকারিতে জঙ্গি হামলা ও নৃশংস হত্যাযজ্ঞের ঘটনায় করা মামলার রায় আজ বুধবার ঘোষণা করতে যাচ্ছেন ঢাকার সন্ত্রাসবিরোধী বিশেষ ট্রাইব্যুনাল।\n২০১৬ সালের ১ জুলাই ভয়াবহ ওই হামলা হয়। জঙ্গিরা হত্যা করেছিলেন ২০ জন দেশি-বিদেশি নাগরিককে। ২০১৮ সালের ২৬ নভেম্বর অভিযোগ গঠনের মধ্য দিয়ে এই মামলার বিচারকাজ শুরু হয়। গত এক বছরে রাষ্ট্রপক্ষ এই মামলায় ১১৩ জন সাক্ষী হাজির করে।\nসন্ত্রাসবিরোধী বিশেষ ট্রাইব্যুনালে রাষ্ট্রপক্ষে প্রথম সাক্ষী ছিলেন পুলিশের উপপরিদর্শক রিপন কুমার দাস। হোলি আর্টিজান বেকারিতে হামলার সময় তিনি গুলশানে টহলে ছিলেন। ঘটনাস্থলে পৌঁছেই বুঝতে পারেন তিনি একটা যুদ্ধক্ষেত্রে এসে পড়েছেন।\nরিপন কুমার দাস এখন গাজীপুরের জয়দেবপুর থানায় কর্মরত। তিনি গত বছরের ৩ ডিসেম্বর আদালতে সাক্ষ্যে বলেন, ‘আমি রাত ৮টা ৫০ মিনিটে ফোর্সসহ হোলি আর্টিজান এলাকায় যাই। গিয়ে দেখি আল্লাহু আকবার ধ্বনি দিয়ে গুলিবর্ষণ ও গ্রেনেড হামলা চলছে। আমরা পাল্টা গুলি ছুড়ি।’ তিনি বলেন, এ সময় জঙ্গিদের গ্রেনেড হামলা ও গুলিবর্ষণে ৩০-৩৫ জন আহত হন। তাঁদের মধ্যে পুলিশের সহকারী কমিশনার মো. রবিউল ইসলাম ও বনানী থানার ওসি মো. সালাউদ্দিন পরে মারা যান।\nঅভিযোগপত্রে সে রাতের অতিথি ও রেস্তোরাঁর আবহের একটা বিবরণ আছে। তাতে বলা হয়, প্রতিদিনের মতোই ব্যস্ত ছিল শুক্রবারের (১ জুলাই, ২০১৬) সন্ধ্যা। রাত সাড়ে ৮টার দিকে ব্যবসায়ী আবুল হাসনাত রেজা করিম (হাসনাত করিম) মেয়ের জন্মদিন পালন করতে এসেছিলেন স্ত্রী শারমিনা পারভীন ও দুই সন্তানকে নিয়ে। তাঁরা বসেছিলেন হলরুমের পেছনের অংশে। তাহমিদ হাসিব খান, ফাইরুজ মালিহা ও তাহানা তাসমিয়া এসেছিলেন রাত ৮টা ১০ মিনিটে। লনের লেকপাড় ঘেঁষা টালি ঘরটিতে বসেছিলেন তাঁরা। ভারতীয় নাগরিক সত্য প্রকাশ রাত সাড়ে ৮টায় পাস্তা অর্ডার দিয়ে অপেক্ষা করছিলেন বন্ধু তন্ময়ের জন্য। ফারাজ আয়াজ হোসেন, তারিশি জৈন ও অবিন্তা কবির বসেছিলেন হলরুমে। নয়জন ইতালীয় রেস্তোরাঁয় এসেছিলেন বিকেল সাড়ে ৫টা নাগাদ। তাঁরা বসেছিলেন নিচতলার একেবারে সামনের টেবিলে। তাঁরা সবাই বাংলাদেশে পোশাক ব্যবসার সঙ্গে যুক্ত। ইতালীয়দের পরই রেস্তোরাঁয় ঢুকেছিলেন জাপানি নাগরিকেরা। তাঁদের বড় অংশই বনানীর জাইকা অফিসের কর্মকর্তা। ঢাকার ইশরাত আখন্দ বসেছিলেন তাঁর শ্রীলঙ্কান বন্ধু ও বন্ধুর স্ত্রীর সঙ্গে।\nআর সব দিনের মতোই সবকিছু ছিল স্বাভাবিক। হাসি-আনন্দে মুখর হোলি বেকারির সন্ধ্যাবেলা। কিন্তু পরিস্থিতি বদলে গেল রাত পৌনে নয়টার দিকে।\nনিরাপত্তারক্ষী নূরে আলম আদালতে সাক্ষ্যে বলেছেন, ১ জুলাই সন্ধ্যা ছয়টা থেকে পরদিন ভোর ছয়টা পর্যন্ত ফটকের দায়িত্বে তিনি ছিলেন। রাত পৌনে নয়টার দিকে পাঁচ তরুণকে রেস্তোরাঁয় ঢুকতে দেখে তিনি তাঁদের পরিচয় জানতে চান। জবাব না দিয়েই তাঁরা রেস্তোরাঁর দিকে এগিয়ে যান। থামতে বললে তরুণদের একজন ‘ওই ব্যাটা, সর’ বলে নূরে আলমের নাকের নিচে ঘুষি দিয়ে ভেতরে ঢুকে যান।\nহোলি আর্টিজানের অতিথিরা তখনো ওই যুবকদের পরিচয় জানেন না। ভেবেছিলেন, ওঁরাও তাঁদের মতোই অতিথি। কিন্তু কিছুক্ষণ পরই তাঁরা আল্লাহু আকবার বলে গুলি ছুড়তে থাকেন। তাঁরা বলতে থাকেন, ‘তোমাদের ভয় নাই, আমরা মুসলমানদের মারব না, টেবিলের নিচে মাথা নিচু করে থাকো।’\nহাসনাত করিমের স্ত্রী শারমিনা পারভীনের সাক্ষ্যে সে সময়কার পরিবেশ সম্পর্কে একটা ধারণা পাওয়া যায়। তিনি বলেন, হামলাকারীরা বলেন যে মুসলমানদের কোনো সমস্যা নেই। এরপরই তাঁরা ৮-১০ জন বিদেশি নাগরিককে লক্ষ্য করে এলোপাতাড়ি গুলি চালান। কিছুক্ষণ পর দুটি মেয়ে ও একটি ছেলে এবং এক ব্যক্তিকে হামলাকারীরা তাঁদের (শারমিনা পারভীন) টেবিলের কাছে বসান। রাত দেড়টার দিকে একজন ওয়েটারের পাশে দাঁড় করিয়ে হত্যা করা হয় বিদেশি এক নাগরিককে। শারমিনা পারভীন আদালতে বলেন, ‘ডেডবডি ছড়ানো ছিল আমাদের চারপাশে। সেগুলো ধারালো অস্ত্র দিয়ে কোপানোর শব্দ পাই।’\nএ সময় রেস্তোরাঁর কর্মীদের কেউ কেউ পালিয়ে পাশের লেকভিউ ক্লিনিকে আশ্রয় নিয়েছিলেন। সমীর বাড়ৈসহ কর্মীদের কয়েকজন লুকিয়েছিলেন ওয়াশরুমে। সমীর আদালতে বলেন, তাঁরা রাত আড়াইটার দিকে হঠাৎ ওয়াশরুমে ধাক্কাধাক্কি শুনতে পান। বাইরে থেকে কেউ বলে দরজা না খুললে বোমা মেরে উড়িয়ে দেব। তাঁরা দরজা খুলে দেখেন আগ্নেয়াস্ত্র ও চাপাতি হাতে দুজন দাঁড়িয়ে আছেন। সমীরসহ সেখানে থাকা সবাই বাংলাদেশি নিশ্চিত হয়ে তাঁদের ভেতরে ঢুকিয়ে বাইরে থেকে আটকে দেন ওই দুজন (হামলাকারী জঙ্গি)। এরপর পর্যায়ক্রমে টয়লেট, ছাদ, কিচেন, চিলাররুমে লুকিয়ে থাকা বিদেশিদের খুঁজে বের করে গুলি ও ধারালো ছুরি দিয়ে কুপিয়ে হত্যা করেন জঙ্গিরা।\nঅভিযোগপত্রে বলা হয়, সে রাতে হামলাকারী পাঁচ জঙ্গির মধ্যে মীর সামেহ মোবাশ্বের ও নিবরাস ইসলাম হোলি আর্টিজানের এক পাশ থেকে এবং অন্য পাশ থেকে রোহান ইমতিয়াজ, খায়রুল ইসলাম পায়েল ও শফিকুল ইসলাম উজ্জ্বল প্রবেশ করেন। তাঁরা প্রথমেই হত্যা করেন ইতালীয়দের।\nসেখান থেকে বেঁচে ফেরা ফাইরুজ মালিহা আদালতে বলেন, জঙ্গিরা তাঁকে বলেন পুলিশকে ফোন করে জানাতে, যেন আক্রমণ না করে। হুমকি দেন আক্রমণ করলে কাউকে বাঁচিয়ে রাখা হবে না।\nএর মধ্যেই জঙ্গিরা হোলি আর্টিজান বেকারির কর্মচারীদের কাছ থেকে ওয়াইফাই পাসওয়ার্ড জেনে নেন। একপর্যায়ে হামলাকারীরা অতিথিদের ফোন ব্যবহার করে হোলি আর্টিজানের নৃশংসতার ছবি পাঠাতে শুরু করেন তামিম আহমেদ চৌধুরী ও নুরুল ইসলাম মারজানের কাছে। মানুষ দ্রুতই জেনে যায় হোলি আর্টিজানের দখল নিয়েছেন জঙ্গিরা। রাত ১১টার মধ্যেই আন্তর্জাতিক জঙ্গিগোষ্ঠী ইসলামিক স্টেট হামলার দায় স্বীকার করে বিবৃতি দেয়।\n২ জুলাই সকাল ৭টা ৪০ মিনিটে সেনা কমান্ডোদের অভিযানে হামলাকারী পাঁচ জঙ্গিসহ মোট ছয়জন নিহত হন। এরপর ঘটনাস্থল বুঝিয়ে দেওয়া হয় সিআইডির ক্রাইম সিন ইউনিটকে। আদালতে সিআইডির পরিদর্শক প্রশান্ত কুমার দেবনাথ বলেন, তিনি নিচতলার কক্ষে গিয়ে দেখতে পান ২০ জনের মরদেহ। পাঁচ জঙ্গির মরদেহের কাছেই পড়ে ছিল হোলি আর্টিজান রেস্তোরাঁর এক বাবুর্চির মরদেহ। প্রশান্ত কুমার দেবনাথ বলেন, রেস্তোরাঁর ওই কক্ষের আয়তন ছিল ৩০০ থেকে ৪০০ বর্গফুট। কক্ষ থেকে রক্ত চুইয়ে আসছিল লনের দিকে। জীবনে বহু মরদেহ দেখলেও হোলি আর্টিজানের মেঝেতে ছড়িয়ে-ছিটিয়ে থাকা মরদেহগুলোর কথা তিনি ভুলতে পারেন না।\nপূর্ববর্তী নিবন্ধআঁধার রাতে উজ্জ্বল ফারাজের স্মৃতি\nপরবর্তী নিবন্ধরাতে কারওয়ান বাজারে ককটেল বিস্ফোরণ


বিডিটুডে.নেট:দুধে অ্যান্টিবায়োটিক নিয়ে ধারণা রাখেন না বিএসটিআই’র কেউ\nপণ্যের মান নিয়ন্ত্রণকারি সরকারি প্রতিষ্ঠান বিএসটিআই (বাংলাদেশ স্ট্যান্ডার্ডস এন্ড টেস্টিং ইন্সটিটিউশন) পাস্তুরিত দুধের মান নিয়ন্ত্রণের ক্ষেত্রে কী কী পরীক্ষা করে সে সম্পর্কে কিছুই বলতে পারছেন না প্রতিষ্ঠানটির মহাপরিচালক মো. মোয়াজ্জেম হোসেন।\nসারাবাংলা’র সঙ্গে কথা বলতে গিয়ে তিনি বললেন, ‘এই মুহুর্তে আমি এই বিষয়ে কিছুই বলতে পারবো না। আমাদের একজন পরিচালক আছেন তিনি এই বিষয়ে বলতে পারবেন।’\nসারাবাংলার পক্ষ থেকে জানতে চাওয়া হলো, আপনিতো এই সংস্থার প্রধান, আপনি বলতে না পারলে, কে পারবে?\nউত্তরে তিনি বলেন, ‘আমি সংস্থার প্রধান হলেও আমি এই বিষয়ে জানি না। কেননা নতুন কিছু প্যারামিটার আবিস্কার হতে পারে, দেখা গেছে আমাদের (বিএসটিআই) সেই প্যারামিটার পরীক্ষার করার মতো সক্ষমতা থাকতেও পারে, আবার নাও থাকতে পারে। তাই বিষয়টি সংশ্লিষ্ট পরিচালকই ভালো বলতে পারবেন।’\nএদিকে অনুসন্ধানে জানা গেছে, পাস্তুরিত দুধের মান পরীক্ষায় বিএসটিআই অ্যান্টিবায়োটিকের পরীক্ষা করে না। বিগত ২০০২ সালে পাস্তুরিত দুধ পরীক্ষার মানদণ্ড নির্ধারণ করে বিএসটিআই। ওই সময়ের নির্ধারণ করা মানদণ্ডে পাস্তুরিত দুধের মান পরীক্ষায় নয়টি পরীক্ষা করে বিএসটিআই।\nবিএসটিআই’র দায়িত্বশীলরা বলছেন, সংস্থাটি কেবল পাস্তুরিত দুধের আমিষ, চর্বি, ল্যাকটিক এসিড, কলিফর্ম ও ঘনত্বের স্তর পরীক্ষা করে। দুধে এন্টিবায়োটিক ও কীটনাশক আছে কিনা তা পরীক্ষা করা হয় না।\nপরে বিএসটিআইয়ের মহাপরিচালকের পরামর্শ অনুযায়ী, এই প্রতিবেদক প্রতিষ্ঠানটির পরিচালক (সিএম) এসএম ইসহাক আলীর সঙ্গে যোগাযোগ করেন। তিনি সারাবাংলা’কে বলেন, ‘এটা একটা সাব-জুডিশিয়াল (হাইকোর্টে বিচার চলছে) বিষয়। এই বিষয়ে কোনো মন্তব্য করতে পারবো না।\nসোমবার (১৫ জুলাই) এ বিষয়ে হাইকোর্টে শুনানি রয়েছে জানিয়ে তিনি বলেন, ‘ওইদিন হাইকোর্টে থাকলে সবকিছু জানতে পারবেন। তরল দুধ বিষয়ে বিএসটিআই কী করছে সব জানতে পারবেন। এর বাইরে আমি কিছু বলতে পারবো না, আমাদের নিষেধ্বাজ্ঞা আছে।’\nপাস্তুরিত দুধের মান পরীক্ষার জন্য বিএসটিআই কী করে জানতে চাইলে তিনি বলেন, ‘মানসম্মত পরীক্ষায় যা কিছু লাগে আমাদের সকল ফেসিলিটি আছে, আমরা সেভাবেই পরীক্ষা করি।’\nপাস্তুরিত দুধের অ্যান্টিবায়োটিক পরীক্ষা করেন কিনা, জানতে চাইলে বিএসটিআইয়ের পরিচালক (সিএম) এসএম ইসহাক আলী বলেন, ‘এন্টিবায়োটিক পরীক্ষা আমার (বিএসটিআই) মানে (বিধিতে) নেই, এটা আমার মানের অংশ না, তাই এই বিষয়ে কোনো কথা বলব না।’\nদুধে অ্যান্টিবায়োটিকের উপস্থিতি নিয়ে যা কিছু হচ্ছে তাকে প্রপাগাণ্ডা বলে উল্লেখ করেন এই পরিচালক। তিনি বলেন, এতে কৃষক ক্ষতিগ্রস্ত হবে।\nনিজেদের পরীক্ষার সক্ষমতা না থাকলেও বিষয়টিতে আর্ন্তজাতিক ষড়যন্ত্রের গন্ধ পাচ্ছেন এই বিএসটিআই কর্মকর্তা।\nপাস্তুরিত দুধের ক্ষেত্রে কী কী প্যারামিটার পরীক্ষা করেন, জানতে চাইলে তিনি বলেন, ‘এটা আমি না দেখে বলতে পারব না। আর এখন এই বিষয়ে কিছু বলা যাবে না। কেননা হাইকোর্টে শুনানি আছে।’\nউল্লেখ্য ঢাকা বিশ্ববিদ্যালয়ের বায়োমেডিক্যাল রিসার্চ সেন্টারের সদ্য সাবেক পরিচালক অধ্যাপক আ ব ম ফারুক গত ১৩ জুলাই দুধের মান পরীক্ষার একটি প্রতিবেদন প্রকাশ করেন। এতে দেখা যায় দেশের পাঁচ কোম্পানির প্যাকেটজাত দুধসহ ১০ ধরনের দুধের নমুনায় অ্যান্টিবায়োটিকের উপস্থিতি পাওয়া গেছে।\nএ সংক্রান্ত সংবাদবিজ্ঞপ্তিতে তিনি বলেন, ‘গত সপ্তাহে আমরা এ পরীক্ষাটি আবার সম্পন্ন করেছি। প্রথমবারের মতো এবারও আগের ৫টি কোম্পানির পাস্তুরিত প্যাকেটজাত দুধের একই জায়গা থেকে সংগৃহীত ৭টি নমুনা এবং একই জায়গা থেকে খোলা দুধের সংগৃহীত ৩টি নমুনা সংগ্রহ করি। এরপর অ্যান্টিবায়োটিকের উপস্থিতি পরীক্ষার জন্য একই নিয়মে একই উন্নত ল্যাবে পরীক্ষা করা হয়। পরীক্ষার পর দেখা যায়, ফলাফল আগের মতোই উদ্বেগজনক। এবারও সবগুলো নমুনাতেই অ্যান্টিবায়োটিক শনাক্ত করা গেছে।\nঢাকা বিশ্ববিদ্যালয়ের এই গবেষক অধ্যাপকের সম্পর্কে বিএসটিআই পরিচালক বলেন, ‘এটা সুস্থ্য মস্তিস্ক লোকের কোনো কাজ না।’\nএই বিষয়ে বিএসটিআইয়ের উপ-পরিচালক (সিএম) মো. রিয়াজুল হকের সঙ্গেও কথা হয় সারাবাংলার। তিনিও ‘এটা হাইকোর্টে বিচারাধীন, কিছু বলা যাবে না,’ বলে এড়িয়ে যান।\nপাস্তুরিত দুধের ক্ষেত্রে কী কী প্যারামিটার পরীক্ষা করেন, জানতে চাইলে তিনি বলেন, ‘প্রত্যেকটা প্রডাক্টের (পণ্যের) একটা বিডিএস (বাংলাদেশে মান নিয়ন্ত্রণের বিধি) আছে। বিএসটিআই কাজ করে বিডিএস দিয়ে। বিএসটিআই বিধি বর্হিভূত কোনো কাজ করে না। আর বিএসটিআই কোনো গবেষণামূলক প্রতিষ্ঠান না, এটা মান নিয়ন্ত্রণ প্রতিষ্ঠান। তরল দুধের মান পরীক্ষার ক্ষেত্রে বিএসটিআইয়ের বিডিএসে যেহেতু এন্টিবায়োটিক পরীক্ষার কোনো সুযোগ নাই, তাই আমরা এই পরীক্ষা করি না, এই পর্যন্ত করি নাই।’


নড়াইলে আওয়ামী লীগ নেতাকে কুপিয়ে হত্যা ...-459300 | কালের কণ্ঠ | kalerkantho\nছয় স্থানে আরো চার খুন, দুই লাশ\nনড়াইলে আওয়ামী লীগ নেতাকে কুপিয়ে হত্যা করা হয়েছে। এ ঘটনায় ইউপি চেয়ারম্যান ও তাঁর দুই ছেলেসহ পাঁচজনকে আটক করেছে পুলিশ। মানিকগঞ্জে শ্রমিক লীগ নেতাকে পিটিয়ে মারা হয়েছে। জামালপুরের সরিষাবাড়ীতে অন্তঃসত্ত্বা গৃহবধূ এবং খাগড়াছড়ির মাটিরাঙ্গা ও কক্সবাজারের টেকনাফে দুই প্রবাসীর স্ত্রী খুন হয়েছেন। অন্যদিকে মুন্সীগঞ্জের সিরাজদিখান ও গাজীপুরে দুজনের লাশ উদ্ধার করেছে পুলিশ।\nনড়াইল : সদর উপজেলার ভদ্রবিলা ইউনিয়ন আওয়ামী লীগের সভাপতি প্রভাষ রায় হানুকে কুপিয়ে হত্যা করেছে প্রতিপক্ষ। গত বুধবার রাতে যশোর মেডিক্যাল হাসপাতালে তিনি মারা যান। এ ঘটনায় জড়িত সন্দেহে ভদ্রবিলা ইউপি চেয়ারম্যান শহিদুর রহমান মিনা, তাঁর দুই ছেলে আশিক ও আকাশ, ভাইয়ের ছেলে রাসেল এবং ভাই ইলি মিনাকে আটক করেছে পুলিশ। জানা যায়, বুধবার রাতে আওয়ামী লীগ নেতা প্রভাষ রায় মিরাপাড়া বাজারে চায়ের দোকানে বসে স্থানীয় লোকজনের সঙ্গে কুশল বিনিময় করছিলেন। একটু পর তিনি দোকানের পাশে যান। সেখানে আগে থেকে ওত পেতে থাকা ইউপি চেয়ারম্যান মিনার বড় ছেলে আশিক তাঁকে সালাম দিয়ে তাঁর পেটে উপর্যুপরি ছুরিকাঘাত করেন। এতে তাঁর নাড়িভুঁড়ি বের হয়ে যায়। স্থানীয়রা তাঁর পেটে গামছা বেঁধে তাঁকে উদ্ধার করে প্রথমে সদর হাসপাতালে নিয়ে যায়। পরে উন্নত চিকিৎসার জন্য তাঁকে যশোরে পাঠানো হলে সেখানে তিনি মারা যান।\nমানিকগঞ্জ : জেলা সড়ক পরিবহন শ্রমিক লীগের কার্যকরী সদস্য আবুল হোসেনকে পিটিয়ে হত্যা করা হয়েছে। গত বুধবার রাতে সাটুরিয়া উপজেলার আকাশী গ্রামে প্রবাসী নাসির হোসেনের বাড়িতে এ ঘটনা ঘটে। নাসিরের স্ত্রীর সঙ্গে পরকীয়া প্রেমের জেরে তাঁকে হত্যা করা হয়েছে বলে ধারণা করা হচ্ছে। এ ব্যাপারে শ্রমিক নেতার স্ত্রী রুবিনা বেগম বাদী হয়ে থানায় একটি মামলা করেছেন। এলাকাবাসী ও স্বজনদের সূত্রে জানা যায়, বুধবার রাত ১টার দিকে খবর পেয়ে রুবিনা কয়েকজনকে নিয়ে নাসিরের বাড়ি থেকে তাঁর স্বামী আবুল হোসেনকে গুরুতর আহত অবস্থায় উদ্ধার করেন। সদর হাসপাতাল থেকে ঢাকায় নেওয়ার পথে তিনি মারা যান।\nজামালপুর : সরিষাবাড়ী উপজেলায় গৃহবধূ রোজিনা খানমকে শ্বাসরোধে হত্যার পর লাশ ঝুলিয়ে রাখার অভিযোগ পাওয়া গেছে শ্বশুরবাড়ির লোকজনের বিরুদ্ধে। তারা ঘটনার প্রত্যক্ষদর্শী রোজিনার পাঁচ বছর বয়সী মেয়ে সিনহাকে লুকিয়ে রেখেছে বলেও অভিযোগ পাওয়া গেছে। ঘটনাটি ঘটেছে বৃহস্পতিবার সকালে উপজেলার বগারপাড় গ্রামে। রোজিনা তিন মাসের অন্তঃসত্ত্বা ছিলেন। পুলিশ এ ঘটনায় তাঁর শাশুড়িকে আটক করতে পারলেও দেবর ও ননদ পালিয়ে গেছে। প্রাথমিকভাবে এ ঘটনায় একটি অপমৃত্যুর মামলা নেওয়া হয়েছে। গৃহবধূর পরিবার সূত্রে জানা যায়, ছয় বছর আগে বগারপাড় গ্রামের শাহ আলম সরকারের সঙ্গে টাঙ্গাইলের গোপালপুরের রায়ের মাকুল্লা গ্রামের রোজিনা খানমের বিয়ে হয়। বিয়ের পর থেকেই যৌতুকের জন্য শ্বশুরবাড়ির লোকজন তাঁকে নির্যাতন করত। পরে যৌতুকের তিন লাখ টাকায় রোজিনার স্বামী রেলওয়ের অ্যাটেনডেন্ট পদে চাকরি নেন। রোজিনার স্বামী কর্মস্থল ঢাকায় থাকার সুযোগে তাঁর ওপর শ্বশুরবাড়ির লোকজনের নির্যাতন চলতেই থাকে। পরে গতকাল সকালে এলাকাবাসী তাঁর লাশ ঝুলতে দেখে।\nখাগড়াছড়ি : মাটিরাঙ্গায় গৃহবধূ রাবেয়া বেগমকে হত্যা করেছে দুর্বৃত্তরা। কোপানোর পর মৃত্যু নিশ্চিত করতে তাঁর পুরো শরীরে পেরেক মারা হয়। ঘটনাটি ঘটেছে গত বুধবার রাতে উপজেলার চৌদ্দগ্রাম এলাকায়। এ ঘটনায় একটি মামলা হয়েছে।\nটেকনাফ (কক্সবাজার) : টেকনাফ উপজেলার নয়াপাড়া রোহিঙ্গা শরণার্থী ক্যাম্পের এইচ ব্লকে গতকাল বৃহস্পতিবার সকালে ছুরিকাঘাতে খুন হয়েছেন রুজিনা বেগম। ঘাতক মো. ইয়াছিন ও মো. আমিন একই ব্লকের বাসিন্দা। খুন হওয়া রুজিনা মালয়েশিয়াপ্রবাসী রহমত উল্লাহর স্ত্রী।\nমুন্সীগঞ্জ : সিরাজদিখান উপজেলার লতব্দী ইউনিয়নের দোসরপাড়া গ্রামের ইছামতি নদী থেকে অজ্ঞাতপরিচয় যুবকের লাশ উদ্ধার করেছে পুলিশ। গতকাল বৃহস্পতিবার দুপুরে পুলিশ ওই লাশ উদ্ধারের পর ময়নাতদন্তের জন্য মর্গে পাঠিয়েছে।\nগাজীপুর : শহরের চক্রবর্তী সানসিটি এলাকা থেকে আবদুল খালেক (৩০) নামে এক যুবকের লাশ উদ্ধার করেছে পুলিশ। তিনি ঢাকার আশুলিয়া থানার শ্রীপুর উত্তরপাড়া এলাকার জুলহাস ওরফে জুলু কসাইয়ের ছেলে। গতকাল বৃহস্পতিবার বিকেলে তাঁর লাশ উদ্ধার করে মর্গে পাঠানো হয়েছে।\nমোটা অঙ্কের দুর্নীতি নেই পানির গতি ৩ ফেব্রুয়ারি, ২০১৭ ০০:০০


ভারতে ‘সুপারবাগ′ নিয়ে আবার বিতর্ক | বিজ্ঞান পরিবেশ | DW | 18.04.2011\nভারতে ‘সুপারবাগ' নিয়ে আবার বিতর্ক\nপানীয় জলে ‘সুপারবাগ এনডিএম-১' নিয়ে ফের শুরু হয়েছে বিতর্ক৷ ব্রিটিশ মেডিক্যাল পত্রিকা ‘ল্যানসেট'এ প্রকাশিত এক প্রবন্ধে দাবি করা হয়েছে, দিল্লির পানীয় জলের নমুনায় পাওয়া ব্যাকটিরিয়া অ্যান্টি-বায়োটিক প্রতিরোধক৷\nদিল্লির পানীয় জলে এনডিএম-১ নিয়ে চলছে বিতর্ক\nদিল্লির পানীয় জলের নমুনায় ব্রিটিশ চিকিৎসা বিজ্ঞানীরা কলেরা ও আমাশয়ের ব্যাকটিরিয়ায় এনডিএম-১ নামে এমন এক জিন পেয়েছেন, যার ওপর কোন অ্যান্টি-বায়োটিক ওষুধ কাজ করেনা৷ এই খবর প্রকাশিত হবার পর সরকার ও চিকিৎসা বিশেষজ্ঞদের এক উচ্চ পর্যায়ের বৈঠকে বিষয়টি পর্যালোচনা করা হয়৷ তাতে বলা হয়, কলেরা ও আন্ত্রিক রোগের ব্যাকটিরিয়ায় বর্ধিত মাত্রায় ড্রাগ-প্রতিরোধক ক্ষমতার কোন প্রমাণ পাওয়া যায়নি৷ কাজেই এ নিয়ে অযথা ভয় পাবার কারণ নেই৷ জাতীয় রোগ নিয়ন্ত্রক কেন্দ্রের বিশেষজ্ঞরা কলেরা ব্যাকটিরিয়ার মধ্যে অ্যান্টি-বায়োটিক প্রতিরোধক প্যাটার্ন পরীক্ষা করে দেখছেন৷ তাঁদের মতে, কোন ক্লিনিক্যাল বা বার্ড-ফ্লু-এর মত মহামারির বৈশিষ্ট্য ধরা পড়েনি – জনস্বাস্থ্যের ওপর যার ব্যাপক প্রভাব পড়তে পারে৷ ভারতের কেন্দ্রীয় স্বাস্থ্য মন্ত্রণালয় জানাচ্ছে, পরিমাণ অল্প হলেও বিশ্বের সর্বত্রই ওই ব্যাকটিরিয়ার অস্তিত্ব আছে৷ শুধু ভারতকে নিশানা করাটা ঠিক নয়৷\nসুপারবাগ এনডিএম-১ নিয়ে ভারত কড়া অবস্থান নিচ্ছে\nগত বছর গবেষণাকারীরা দিল্লির ১২ কিলোমিটার এলাকায় চোঁয়ানো জলের ১৭১টি নমুনা এবং সরবরাহ করা পানীয় জলের ৫০টি নমুনা পরীক্ষা করে যথাক্রমে ১৭টি ও ২টিতে ঐ ব্যাকটিরিয়ার জিন পান৷ ঐ জিন থেকে তৈরি এনডিএম-১ এনজাইম অ্যান্টি-বায়োটিক প্রতিরোধক৷\nএই এনডিএম-১ বা সুপারবাগ কী এবং কীভাবে তা শরীরে ফুটে ওঠে ?\nদিল্লির খ্যাতনামা চিকিৎসক অঞ্জন দে ডয়চে ভেলেকে বললেন, প্রত্যেক মানুষের শরীরে ইকোলাই বলে একটা ব্যাকটিরিয়া থাকে, যা মূত্রনালীতে সংক্রমণ ঘটায়, পেটের রোগের নানা রকম সংক্রমণ ঘটায়৷ তার মধ্যে এনডিএম-১এর মত জিন যদি ঢুকে পড়ে, তাহলে অ্যান্টি-বায়োটিক কাজ করেনা৷ এর প্রতিকার হলো জলটাকে জীবাণুমুক্ত করা, পরিশুদ্ধ রাখা৷ দিল্লির জলবোর্ড বলছে যে, সরবরাহ করা পানীয় জল যেহেতু ক্লোরিনেটেড করা, তাই তাতে সুপারবাগ থাকতে পারেনা৷ আছে কি নেই, তা পরীক্ষা করি আমরা পাযুরস থেকে৷ তবে ব্যাকটিরিয়া থাকলেই যে তাতে ওষুধ প্রতিরোধক জিনটা থাকবে, এমন কোন কথা নেই৷\nওষুধ প্রতিরোধক ব্যাকটিরিয়া পাওয়ার কথাটা কি তাহলে একেবারেই ভুল? ডাক্তার অঞ্জন দে জানালেন, পুরসভার জল ক্লোরিনেটেড৷ কিন্তু দিল্লি মহানগরীতে জলনিকাশি পাইপ বদলানোর সময় হয়ত তাতে দূষণ হয়ে থাকতে পারে৷ দ্বিতীয় কারণ হতে পারে জলের ওভারহেড ট্যাঙ্ক ঠিকমত পরিষ্কার না করা৷ তৃতীয় কারণ হতে পারে বর্ষাকালে ওয়াটার হার্ভেস্টিং করে ধরে রাখা বৃষ্টির জল দুষিত হতে পারে৷ এছাড়া পুরসভার সরবরাহ করা ক্লোরিনেটেড জলে কোনমতেই সুপারবাগ থাকতে পারেনা৷\nযমুনা নদীতে দূষণ বাড়ছে\nসুপারবাগ ব্যাকটিরিয়ায় আক্রান্ত ব্যক্তির লক্ষণ কী? গ্যাস্ট্রোএন্টারাইটিজ বা আন্ত্রিক রোগ হবে, পেট খারাপ হবে, বমি হবে, গা হাতপায়ে ব্যথা হবে, কলেরার উপসর্গ থাকলে জলের মত পায়খানা হবে৷ শরীর দুর্বল হয়ে পড়বে, দেহে জলাভাব দেখা দেবে, রক্তচাপ কমে যাবে৷ অ্যান্টি-বায়োটিকে কাজ না হলে রোগী মারা যেতে পারে৷\nসাধারণ ব্যাকটিরিয়ার মধ্যে ওষুধ-প্রতিরোধক জিনটা কীভাবে ঢোকে, সে সম্পর্কে ডাক্তার দে বললেন, ব্যাকটিরিয়ার সেল কাঠামোর মধ্যে সেটা লুকিয়ে থাকে এবং সেটাকে কাজে লাগিয়ে সেই সেল ঠিক করে কোন ওষুধে তারা সাড়া দেবেনা৷ ওদের বাইরের যে সেল আবরণ থাকে সেটা ভেদ করে একটা মিউটেন্ট জিন তৈরি হয়৷ এটাকেই বলা হয় ওষুধ-প্রতিরোধক জিন৷\nকি-ওয়ার্ডস দিল্লি, সুপার, বাগ, ব্যাকটিরিয়া, বিতর্ক, সংকট


কেন যান এবং উদ্দেশ্য, স্ব-সঙ্গতি, এবং সুযোগ নেভিগেশন করোনভাইরাস পেতে না? ২০২০\nকেন যান এবং উদ্দেশ্য, স্ব-সঙ্গতি, এবং সুযোগ নেভিগেশন করোনভাইরাস পেতে না?\nকারণ এটি একটি বোবা ধারণা।\nআমি জানি লোকেরা তাদের বাচ্চাদের উদ্দেশ্যমূলকভাবে চিকেন পক্সের কাছে প্রকাশ করবে যাতে তারা এটি প্রাপ্তবয়স্ক হিসাবে ধরা না দেয় (স্পষ্টতই এটি এটি একটি শিশুর চেয়ে প্রাপ্তবয়স্কের মতোই আরও খারাপ), তবে শিংলস সম্পর্কে সচেতনতা এত ব্যাপক হওয়ার আগে এটি ছিল। তদুপরি, এই বাবা-মা জানতেন যে তাদের বাচ্চাগুলি চিকেন পক্স থেকে মারা যায় না - বেশিরভাগ ক্ষেত্রে তারা অস্বস্তি বোধ করে, সম্ভবত জ্বর হয় (কেস-কেস-কেস থেকে আলাদা হয়aছোটবেলায় যখন আমার এটি ছিল তখনও আমি জ্বর পাইনি, আমি ঠিক ছিলাম সবাই বের হয়ে আসার সাথে সাথে)\nকোভিড -১৯ ইতিমধ্যে কয়েক হাজার না হলেও শত শত লোককে হত্যা করেছে বলে রেকর্ড করা হয়েছে।\nতাহলে আপনি এমন কোনও অসুস্থতার সাথে কেন 'সুযোগ' নেবেন যেটি আপনাকে সম্ভাব্যভাবে হত্যা করতে পারে?\nকারণ আপনি সম্ভবত সবচেয়ে খারাপ লক্ষণগুলি পেয়ে যাবেন, সে যাই হোক না কেন, স্বাস্থ্য ব্যবস্থা কেবলমাত্র বোঝাটির মধ্যে ক্র্যাক করতে শুরু করেছে।\nআপনি কোভিড -19 পেতে চলেছেন। তবে পরে আপনি এটি পাবেন, ব্যক্তিগতভাবে আপনার জন্য তত ভাল। একদিকে ভাইরাসটি কম ভাইরালনে পরিবর্তিত হতে পারে। অন্যদিকে স্বাস্থ্য ব্যবস্থাটি "কঠোর পরিশ্রমী" হবে। কর্মীদের বিপর্যয়ের নিজস্ব কেস হবে, এবং এখন ইমিউন। তারা আপনার আগে হাজার হাজার রোগীর কাছ থেকে শিখবে। এবং যদি আপনি ভাগ্যবান হন তবে একটি ভ্যাকসিন থাকবে এবং আপনি এটি কখনই পাবেন না।\nপরে আপনি এটি সবার জন্য আরও ভাল পাবেন। প্রচেষ্টা যতটা সম্ভব সংক্রমণ স্থগিত করা উচিত ow তারা ঘটতে চলেছে, তবে পরে ওএস অনেক আগের চেয়ে অনেক বেশি ভাল।\nমার্কিন যুক্তরাষ্ট্রে বসবাসরত মার্কিন ভিসাধারীরা করোনভাইরাস দ্বারা আক্রান্ত হলে কী হবে? মার্কিন সরকার কি স্বাস্থ্যসেবা সরবরাহ করবে বা চিকিত্সার জন্য স্বদেশ ছেড়ে যাওয়ার অনুরোধ করবে?সিডিসি জানিয়েছে যে যুক্তরাষ্ট্রে করোনাভাইরাসটির উপস্থিতি আরও বেশি থাকবে। আপনি যদি ভাইরাস ছড়িয়ে দেওয়ার জন্য কীভাবে প্রস্তুতি নিচ্ছেন, তা যদি হয় না?একটি শ্বাস বিশ্লেষক করোনভাইরাস সংক্রমণ করতে পারে? স্বাস্থ্য আধিকারিকরা এবং সোশ্যাল মিডিয়া কীভাবে করোনভাইরাস 'ইনফোডেমিক' এর বিরুদ্ধে লড়াই করতে প্রস্তুত রয়েছে? বিশ্বের অর্থনীতিতে করোনভাইরাস মহামারীটির সম্ভাব্য প্রভাব কী? কোন নির্দিষ্ট দেশের অর্থনীতি সবচেয়ে নাজুক বা দুর্বল?


২০২২ জানুয়ারি ১৯ ১৪:৪১:৫৮\nরাজন্য রুহানি, জামালপুর : সাবেক রাষ্ট্রপতি জিয়াউর রহমানের ৮৬তম জন্মবার্ষিকী উপলক্ষে আলোচনা সভা ও দোয়াসহ দুঃস্থদের মধ্যে শীতবস্ত্র (কম্বল) বিতরণ করেছে জেলা বিএনপি।\nবুধবার (১৯ জানুয়ারি) সকাল সাড়ে ১১টায় স্টেশন বাজার এলাকায় দলীয় কার্যালয়ের সামনে এ শীতবস্ত্র বিতরণ করা হয়।\nজামালপুর জেলা বিএনপির সাধারণ সম্পাদক ও বিএনপির জাতীয় নির্বাহী কমিটির সহ-সাংগঠনিক সম্পাদক অ্যাডভোকেট শাহ্ মো. ওয়ারেছ আলী মামুনের সভাপতিত্বে আয়োজিত আলোচনা সভায় বক্তব্য রাখেন জেলা বিএনপির সহ-সভাপতি আনিছুর রহমান বিপ্লব, সাংগঠনিক সম্পাদক লোকমান আহমেদ খান লোটন, শফিকুল ইসলাম খান সজিব ও জেলা মৎস্যজীবী দলের সভাপতি মো. আব্দুল হালিম প্রমুখ।\nবিএনপির জাতীয় নির্বাহী কমিটির সহ-সাংগঠনিক সম্পাদক শাহ্ মো. ওয়ারেছ আলী মামুন বলেন, জিয়াউর রহমান বাকশাল ভেঙে দিয়ে বহুদলীয় গণতন্ত্র প্রবর্তন করেছিলেন। সকল রাজনৈতিক দলের রাজনীতি করার সুযোগ সৃষ্টি করে দিয়েছিলেন। তিনি যদি বহুদলীয় গণতন্ত্র প্রবর্তন না করতেন তবে রাজনৈতিক দলগুলো রাজনীতি করার সুযোগ পেতো না।\nবিএনপিনেতা শাহ্ মো. ওয়ারেছ আলী মামুন আরও বলেন, জিয়াউর রহমান সকল সংবাদপত্রের স্বাধীনতাকে নিশ্চিত করেছিলেন। যুদ্ধবিধ্বস্ত বাংলাদেশে কৃষি বিপ্লবের শুভ সূচনা করেছিলেন জিয়াউর রহমান। তিনিই সর্বপ্রথম কৃষিতে আধুনিক যন্ত্রপাতি আনাসহ এক ফসলের দেশকে তিন ফসলের দেশে রূপান্তরিত করেছিলেন।\nএ সময় বক্তারা বিএনপির প্রতিষ্ঠাতা চেয়ারম্যান জিয়াউর রহমানের সহধর্মিনী, সাবেক প্রধানমন্ত্রী বিএনপি চেয়ারপারসন বেগম খালেদা জিয়ার নিঃশর্ত মুক্তির দাবি জানান।\nআলোচনা শেষে জিয়াউর রহমানের আত্মার মাগফেরাত ও খালেদা জিয়ার সুস্থতা কামনা করে বিশেষ দোয়া করা হয়। পরে দুঃস্থদের মধ্যে ৬ 'শ শীতবস্ত্র (কম্বল) বিতরণ করা হয়।\n(আরআর/এএস/জানুয়ারি ১৯, ২০২২)


চুয়াডাঙ্গার আলমডাঙ্গায় ছয়মাস পর ব্যবসায়ীর লাশ উত্তোলন চুয়াডাঙ্গার আলমডাঙ্গায় ছয়মাস পর ব্যবসায়ীর লাশ উত্তোলন – নিউজ ৫২ বাংলা ২৪. কম\nশুক্রবার, ২৭ মে ২০২২, ১০:০৭ পূর্বাহ্ন\nচুয়াডাঙ্গার আলমডাঙ্গায় ছয়মাস পর ব্যবসায়ীর লাশ উত্তোলন\nচুয়াডাঙ্গা জেলার আলমডাঙ্গা উপজেলায় ওসমানপুর গ্রামে এক মৎস্য মরদেহ পুনরায় ময়নাতদন্তের জন্য কবর থেকে উত্তোলন করা হয়েছে। তার নাম আসাদুজ্জামান আসাদ।\nরবিবার বিকালে দাফনের ছয়মাস পর সিআইডি পুলিশ তার লাশ উত্তোলন করে।\nপুলিশ জানায়, গত বছরের ১৬ জুলাই আলমডাঙ্গা উপজেলার ওসমানপুর গ্রামের অজের আলীর ছেলে আসাদুজ্জামান আসাদ বিষপানে আত্মহত্যা করেন। ঘটনার দিনই পুলিশ নিহতের লাশ উদ্ধার করে ময়নাতদন্তের জন্য মর্গে পাঠায়।\nএ ঘটনায় পুলিশ থানাতে একটি অপমৃত্যু মামলা রেকর্ড করে তদন্তকাজ শুরু করে। মামলাটির তদন্ত করেন আলমডাঙ্গা থানার উপ-পরিদর্শক জিয়াউল হক।\nচুয়াডাঙ্গা সদর হাসপাতালের চিকিৎসক ডা. আবু হাসান মো. ওয়াহেদ আসাদুজ্জামানের মরদেহটির ময়নাতদন্ত সম্পন্ন করেন। ময়নাতদন্তে বিষপানের কারণে আসাদুজ্জামানের মৃত্যু হয়েছে বলে উল্লেখ করা হয়।\nআলমডাঙ্গা থানার ভারপ্রাপ্ত কর্মকর্তা আবু জিহাদ জানান, আসাদুজ্জামানের মৃত্যুর ২৩ দিন পর গত ৮ আগস্ট তার স্ত্রী রেহেনা খাতুন স্বামীকে হত্যা করা হয়েছে এমন অভিযোগ করে আদালতে একটি মামলা করেন। পরে আদালতের নির্দেশে থানার তৎকালীন অফিসার ইনচার্জ আকরাম হোসেন মামলাটি রেকর্ড করেন। এই মামলায় ওসমানপুর গ্রামের আটজনকে আসামি করা হয়।\nমামলার আরজিতে বাদী জানান, মাছ ব্যবসার টাকা নিয়ে পূর্ব-বিরোধের জের ধরে আসামিরা তার স্বামীকে নির্যাতন শেষে হত্যা করেছে। হত্যার ঘটনাটি থামাচাপা দিতে মুখে বিষ দিয়ে আত্মহত্যা বলে চালানোর অপচেষ্টা চালানো হয়।\nবর্তমানে আলোচিত এই মামলাটি সিআইডি পুলিশের উপ-পরিদর্শক আনোয়ার হোসেন তদন্ত করছেন। তিনি জানান, এই মামলার বাদী তার স্বামীর লাশ পুনরায় ময়নাতদন্তের জন্য গত সপ্তাহে আদালতে আবেদন করেন। আদালত তার আবেদনটি আমলে নিয়ে কবর থেকে লাশ উত্তোলন করে নতুন করে ময়নাতদন্তের নির্দেশ দেন।\nএই নির্দেশের পর রবিবার বিকালে নির্বাহী ম্যাজিস্ট্রেট ফকরুল ইসলামের নেতৃত্বে সিআইডি পুলিশের একটি দল আসাদুজ্জামান আসাদের মরদেহ কবর থেকে উত্তোলন করেন। সোমবার চুয়াডাঙ্গা সদর হাসপাতাল মর্গে মরদেহটি পুনরায় ময়নাতদন্ত করা হবে।


২০১৯ বিশ্বকাপে কেন ব্যর্থ ছিল বাংলাদেশ, কারণ জানতে চান সাকিবের স্ত্রী | The Business Standard\n28 October, 2021, 08:15 pm\nLast modified: 28 October, 2021, 08:43 pm\nসাকিবকে ছাড়াই অনুশীলন শুরু ফরচুন বরিশালের\nনানা কারণে উত্তাপ ছড়াচ্ছে বাংলাদেশের ক্রিকেট থেকে। এমন সময়ে সাকিবের স্ত্রী শিশির ফিরে গেলেন ২০১৯ সালে।\nসংযুক্ত আরব আমিরাতে চলছে টি-টোয়েন্টি বিশ্বকাপ। যেখানে ভালো অবস্থায় নেই বাংলাদেশ। প্রথম রাউন্ডের প্রথম ম্যাচ হেরে সমালোচনা যাতাকলে পড়া বাংলাদেশ পরের দুই ম্যাচ জিতে সুপার টুয়েলভের টিকেট কাটে। কিন্তু এখানে কেবলই ব্যর্থতার গল্প। যা নিয়ে সমালোচনার শেষ নেই। এমন সময়ে ২০১৯ বিশ্বকাপের ব্যর্থতার কারণ জানতে চেয়ে ফেসবুকে পোস্ট দিয়েছেন সাকিব আল হাসানের স্ত্রী উম্মে আহমেদ শিশির।\nচলতি বিশ্বকাপে খারাপ পারফরম্যান্সের প্রভাব তো আছেই, সঙ্গে সমালোচনার ঝড়; সব মিলিয়ে ক্রিকেটাররা বিরক্ত। যা সংবাদ সম্মেলনে ক্রিকেটারদের কথায় ফুটে উঠছে। এর আগে বিসিবি সভাপতি নাজমুল হাসান পাপনের বক্তব্যের জবাবে নিজেদের খারাপ লাগার কথা জানান মাহমুদউল্লাহ রিয়াদ।\nবাংলাদেশের ইনিংসের শেষ দিকে দ্রুত উইকেট পতনের বিষয়ে প্রশ্ন করা হলে সাকিব আল হাসান ওমানের ইনিংসের কথা জিজ্ঞাস করেন। তার প্রশ্ন ছিল, 'ওদের কয়টা পড়েছে?' উত্তরে সাংবাদিক ৫-৬ উইকেটের কথা জানালে সাকিব বলে ওঠেন, 'তাহলে ঠিকই আছে।' অর্থাৎ, ওমান-বাংলাদেশ সাকিবের কাছে একই সারির দল। এরপর সমালোচকদের আয়নায় নিজের চেহারা দেখতে বলেন মুশফিকুর রহিম।\nসব মিলিয়ে উত্তাপ ছড়াচ্ছে বাংলাদেশের ক্রিকেট থেকে। এমন সময়ে সাকিবের স্ত্রী শিশির ফিরে গেলেন ২০১৯ সালে। তার প্রশ্ন, ২০১৯ বিশ্বকাপের পর বাংলাদেশের ক্রিকেটের কাঠামোতে কোনো পরিবর্তন আসেনি, তাহলে হার নিয়ে এখন কেন এতো কথা, সমালোচনা!\nশিশির তার পোস্টটি এখন পর্যন্ত পাঁচবার সম্পাদনা করেছেন। সর্বশেষ সম্পাদনা অনুযায়ী তার পোস্টে লেখা আছে, '২০১৯ বিশ্বকাপ নিয়ে আমরা কি একটু কথা বলতে পারি। আমার অবাক লাগে যে, কীভাবে আমরা ভারত, পাকিস্তান, ইংল্যান্ড, অস্ট্রেলিয়া ও নিউজিল্যান্ডের মতো বড় দলকে হারাতে পারিনি, যখন কিনা আমাদের গতি তারকা ও সেরা উদ্বোধনী জুটি ছিল।'\n'সেসব ম্যাচে কী ভুল হয়েছিল, আমার কৌতহূলী মন সেটা জানতে চায়। সেই একই অবকাঠামো এখনও আছে, তাহলে এখন কেন এত কথা হচ্ছে। তখন যদি কিছু টকশো থাকতো এবং ভুল নিয়ে আলোচনা হতো, তাহলে আজ আমাদের ব্যর্থ হতে হতো না।' সম্পাদনার আগে শিশিরের পোস্টে লেখা ছিল 'তথাকথিত সেরা উদ্বোধনী জুটি।' পরে তথাকথিত শব্দটি ফেলে দেন তিনি।\n২০১৯ বিশ্বকাপে ব্যাটে-বলে অনবদ্য ছিলেন সাকিব। ইংল্যান্ডে অনুষ্ঠিত সেই বিশ্বকাপে ইতিহাসের একমাত্র অলরাউন্ডার হিসেবে একই আসরে ৫০০ রান ও ১০ উইকেট নেয়ার কীর্তি গড়েন তিনি। একই ম্যাচে হাফ সেঞ্চুরি ও ৫ উইকেট; সাকিবের কল্যাণে দ্বিতীয়বার দেখে বিশ্বকাপ। ৮ ম্যাচে ২টি সেঞ্চুরি ও ৫টি হাফ সেঞ্চুরিসহ ৮৬.৫৭ গড়ে ৬০৬ রান করেন সাকিব, যা ছিল আসরের তৃতীয় সর্বোচ্চ। বল হাতে নিয়েছিলেন ১১ উইকেট। এরপরও বাংলাদেশ খালি হাতে বাড়ি ফেরে।\n২০১৯ বিশ্বকাপের বাংলাদেশের ৮ ম্যাচের মধ্যে মধ্যে ৭টিতে ইনিংস উদ্বোধন করেন তামিম ইকবাল ও সৌম্য সরকার। পেসার হিসেবে খেলেছিলেন মাশরাফি বিন মুর্তজা, মোহাম্মদ সাইফউদ্দিন, মুস্তাফিজুর রহমান ও রুবেল হোসেন। শিশিরের উল্লেখ করা সেরা উদ্বোধনী জুটি ও 'স্পিড স্টার্স' এ কজন ক্রিকেটারের মধ্যেই পড়ে।\nসাকিব আল হাসান / উম্মে আহমেদ শিশির / ক্রিকেটার / বাংলাদেশ ক্রিকেট দল


ফিরে এলেন সুনীল গ্রোভার! কিন্তু কপিল শর্মা শো-এ নয়! | Sunil Grover aka Mashoor Gulati is back: But is it on The Kapil Sharma Show? - Bengali Oneindia\n3 min ago বিজেপির সঙ্গে গাঁটছড়া বেঁধে পঞ্চায়েত গঠন সিপিএমের, আজব চিত্র ‘লাল-দুর্গে’\n51 min ago গণধর্ষণের পর প্রেমিকাকে জীবন্ত পুড়িয়ে মারল প্রেমিক! হায়দরাবাদ-উন্নাওয়ের পর ত্রিপুরা\n| Published: March 31 2017, 12:37 [IST]\nফিরে এলেন টেলিভিশনের জনপ্রিয় তারকা ডাঃ মশুর গুলাটি ওরফে রিঙ্কু ভাবি ওরফে সুনীল গ্রোভার। কিন্তু একমিনিট, আপনি এটা ভাবছেন না তো সুনীল গ্রোভার আবার সোনি টিভির কপিল শর্মা শো-এ ফিরছেন? না তা কিন্তু একেবারেই নয়।\nআসলে কপিলের সঙ্গে সমস্যার জেরে কপিল শর্মা শো ছাড়লেও সোনি টিভির সঙ্গে চুক্তি রয়েছে সুনীলের। তা তিনি ভাঙতে পারবেন না। তাই সোনি টিভিরই আর একটি জনপ্রিয় রিয়্যালিটি শো ইন্ডিয়ান আইডলের মঞ্চে সুনীল গ্রোভারকে দেখা যাবে।\nযদিও সোনির তরফে সুনীলকে কপিল শর্মা শোতে ফিরে আসার জন্য অনেক চেষ্টা করা হয়েছে, কিন্তু সুনীলকে কিছুতেই রাজি করানো যাচ্ছে না। বুধবার ইন্ডিয়ান আইডলের জন্য শুটিং করেছেন ডাঃ মশুর গুলাটি ও রিঙ্কু ভাবি (সুনীলের দুই জনপ্রিয় চরিত্র) দুজনেই।\nতবে কপিল-সুনীল কেমিস্ট্রি আদৌ আর অনস্ক্রিনে দেখা যাবে কিনা তা নিয়ে যথেষ্ট সন্দেহ রয়েছে। সুনীল সোনি টেলিভিশনকে বলে দিয়েছে কোনও অবস্থাতেই তিনি কপিল শর্মার শোয়ে ফেরত যাবেন না।\nএদিকে কপিল শর্মা শো-তে ইতিমধ্যে নতুন সদস্য হিসাবে যোগ দিয়েছেন রাজু শ্রীবাস্তব। নতুন সদস্য এলেও মশুর গুলাটির জায়গা হয়তো অপূর্ণই থেকে যাবে।


১১:২৩ সোমবার, ২৫ জানুয়ারী ,২০২১\nরবিবার, ২০ ডিসেম্বর, ২০২০, ০৪:৫৮:২২\nসাধারণত বছর বছর উৎসে কর বাড়ানোর চেষ্টা করে জাতীয় রাজস্ব বোর্ড (এনবিআর)। প্রভাবশালী ব্যবসায়িক সংগঠন প্রতিবছরই উৎসে কর কমানো নিয়ে দৌড়ঝাঁপ করে। উৎসে কর হ্রাস-বৃদ্ধি নিয়ে একধরনের ঠান্ডালড়াই নিত্যনৈমিত্তিক ব্যাপার হয়ে দাঁড়িয়েছে। তবে আসছে বছর সেটি বন্ধ হতে পারে, এমন এক সুখবর দিলেন এনবিআরের এক সদস্য। এনবিআরের আয়কর নীতি বিভাগের সদস্য মো. আলমগীর হোসেন বলেছেন, উৎসে কর কমানোর চিন্তা চলছে। আগামী বাজেটে উৎসে কর কমানোর ঘোষণাটি আসতে পারে। তিনি আরও বলেন, কর ব্যবস্থাপনাকে ডিজিটালাইজ করার অংশ হিসেবে অনলাইনে কর প্রদানে বিশেষ গুরুত্ব দিতে যাচ্ছে আয়কর বিভাগ। আগামী বছর রিটার্ন দাখিলে কিছু ক্ষেত্রে অনলাইনে করদাতার আয়কর রিটার্ন দাখিল বাধ্যতামূলক করার আলোচনা হচ্ছে।\nরাজধানীর বিজয়নগরে পল্টন টাওয়ারে ইআরএফ কার্যালয়ে আজ শনিবার আয়করবিষয়ক এক কর্মশালায় এসব কথা বলেন এনবিআর সদস্য মো. আলমগীর হোসেন। ‘রিটার্ন ফরম পূরণ ও আয়কর’ শীর্ষক কর্মশালাটি যৌথভাবে আয়োজন করে ইকোনমিক রিপোর্টার্স ফোরাম (ইআরএফ) ও স্বেচ্ছাসেবী সংগঠন গোল্ডেন বাংলাদেশ। এতে সভাপতিত্ব করেন ইআরএফ সভাপতি শারমিন রিনভি।\nএনবিআর সদস্য আলমগীর হোসেন বলেন, আয়কর আইন, রিটার্ন এবং আয়কর প্রদানের ব্যবস্থা সহজ হলে করের আওতা বাড়বে। করদাতাদের মধ্যে করভীতি কমবে। করদাতা নিজেই রিটার্ন পূরণ ও জমা দিতে পারবেন। এ জন্য এনবিআর বিভিন্ন উদ্যোগ নিয়েছে। তিনি বলেন, আগামী জুনের মধ্যে নতুন আয়কর আইনের একটি ভিত্তি দাঁড়িয়ে যাবে। আইনটি বাংলায় সহজবোধ্য করে তৈরি করা হচ্ছে। এ ছাড়া কর ফাঁকি রোধে বিআরটিএসহ একাধিক প্রতিষ্ঠানের তথ্যভান্ডারের সঙ্গে আয়কর বিভাগের যোগাযোগ স্থাপনের কাজও শেষ পর্যায়ে।\nকর্মশালায় আয়করের খুঁটিনাটি নিয়ে আলোচনা করেন গোল্ডেন বাংলাদেশের নির্বাহী পরিচালক জাহাঙ্গীর আলম। বক্তব্য দেন সংগঠনের সহসভাপতি এম শফিকুল আলম। সঞ্চালনা করেন ইআরএফের সাধারণ সম্পাদক এস এম রাশিদুল ইসলাম।


স্টাফ রিপোর্টার | প্রকাশের সময় : ২২ ফেব্রুয়ারি, ২০২২, ৮:১৮ পিএম\nসরকারের সর্বোচ্চ পর্যায় থেকেই দুর্নীতিকে পৃষ্ঠপোষকতা করা হচ্ছে বলে অভিযোগ করেছেন বিএনপি মহাসচিব মির্জা ফখরুল ইসলাম আলমগীর। তিনি বলেন, দেশে এখন দুর্নীতির এক মহোৎসব চলছে। রাষ্ট্রের সর্বোচ্চ পর্যায় থেকেই চলমান এই লুটপাট আর দুর্নীতিকে পৃষ্ঠপোষকতা করা হচ্ছে। মন্ত্রী এমপি ও প্রধানমন্ত্রীর উপদেষ্টা, ক্ষমতাসীন দলের মেয়র-চেয়ারম্যান থেকে শুরু করে এমন কোনো ব্যক্তি নেই যে দুর্নীতির সুযোগ নিচ্ছে না। রাষ্ট্রীয় বাহিনী সমূহের কতিপয় ঊর্ধ্বতন কর্মকর্তাসহ গোটা প্রশাসনকে অংশীদার করা হয়েছে দুর্নীতির এই চক্রে। মঙ্গলবার গুলশানে বিএনপি চেয়ারপারসনের কার্যালয়ে এক সংবাদ সম্মেলনে তিনি এসব কথা বলেন।\nমির্জা ফখরুল বলেন, সংবিধান ও রাষ্ট্রের অভিভাবক খোদ বিচার বিভাগকেও এখন দুর্নীতির সঙ্গে জড়িয়ে ফেলার অভিযোগ উঠতে শুরু করেছে। দুর্নীতিতে যুক্ত হয়ে সরকারি দলের লোকেরা এখন দিকবিদিক জ্ঞানশূন্য হয়ে পড়েছে। নিজেদের অপকর্ম এখন এমন পর্যায় পড়েছে যে, শত চেষ্টা করেও আর তা তারা চেপে রাখতে পারছে না। কোনো না কোনো উপায়ে তা প্রকাশ্যে জনসমক্ষে চলে আসছে। ভেসে বেড়াচ্ছে ভার্চুয়াল জগতে। ফাঁস হয়ে যাচ্ছে নানান অপকর্মের কুৎসিত চিত্র। খসে পড়ছে মহা দুর্নীতিবাজদের মুখোশ।\nসম্প্রতি ফাঁস হওয়া একটি ফোনালাপের তদন্ত দাবি করে তিনি বলেন, কিন্তু আজকে পর্যন্ত সরকারের পক্ষ থেকে এই বিষয়ে কোনো পদক্ষেপ নেওয়া হয়েছে বলে আমাদের জানা নেই। এমন পরিস্থিতিতে বিএনপি আবারো দাবি করেছে দুর্নীতি নিয়ে সরকারের ক্ষমতাধরের কথোপকথন অস্বীকার না করে আইনমন্ত্রী তা যেহেতু স্বীকার করে নিয়েছেন। তাই এ ঘটনার কাল-বিলম্বে না করে অবশ্যই তা তদন্ত ও বিচার প্রক্রিয়ার আওতায় আনতে হবে।\nবিএনপি মহাসচিব বলেন, একটি দায়িত্বশীল রাজনৈতিক দল হিসেবে বিএনপি তথা দেশবাসী এটা মেনে নিতে পারে না। দুর্নীতির সঙ্গে বিচার বিভাগকে জড়িয়ে ফেলার স্বীকৃত অপরাধকে আলাদা ভাবে বিবেচনায় নেবার দাবি জানাচ্ছে বিএনপি। তদন্ত প্রক্রিয়ার স্বচ্ছতার জন্য বিএনপি আইনমন্ত্রী, বিনিয়োগ উপদেষ্টা ও তথ্য প্রযুক্তি উপদেষ্টাসহ এই ঘটনার সঙ্গে সংশ্লিষ্ট সকলের পদত্যাগ দাবি করেছে। অবিলম্বে তদন্ত সাপেক্ষে ঘটনার সঙ্গে জড়িতদের বিচারের মুখোমুখি দাঁড় করানোর জোর দাবি জানান মির্জা ফখরুল।\nচাঁদপুরের প্রযুক্তি বিশ্ববিদ্যালয়ের জমি অধিগ্রহণের শিক্ষামন্ত্রীর আত্মীয় স্বজনের সম্পৃক্ততা, শিক্ষা মন্ত্রণালয়ের উপমন্ত্রী, স্বাস্থ্য মন্ত্রী, বিভিন্ন বিশ্ববিদ্যালয়ের ভিসি, যোগাযোগ মন্ত্রণালয়সহ সকল ক্ষেত্রে দুর্নীতির অভিযোগের বিষয়ে গণমাধ্যমের সংবাদও মহাসচিব তুলে ধরেন সংবাদ সম্মেলনে।\nএদিকে সুপ্রিম কোর্টের জাজেস লাউঞ্জে সার্চ কমিটির সর্বশেষ বৈঠকের আগ মুহূর্তে জাতীয় প্রেসক্লাবে কৃষক দলের এক প্রতিবাদ সভায় মির্জা ফখরুল বলেন, এই সার্চ কমিটি যাদের দিয়ে করেছে, সব তাদের (সরকারের) লোক। যাদের দিয়ে নির্বাচন কমিশন গঠন করা হবে। দেখা যাবে যে, সেই হুদার (কে এম নুরুল হুদা) মতোই লোক হবে।\nতিনি বলেন, আবার নির্বাচিত হবার জন্যে এখন তারা (সরকার) তাদের মতো করে নির্বাচন কমিশন গঠন করবে। এই কমিশন গঠন করার জন্য একটা সার্চ কমিটি গঠন করেছে, আইনও তৈরি করেছে। সবগুলো হচ্ছে জনগণকে বোকা বানানোর জন্য।\nবিদায়ী সিইসির সমালোচনা করে বিএনপি মহাসচিব বলেন, বাংলাদেশের নির্বাচনী ব্যবস্থা ভেঙে তছনছ করে দিয়েছে, কিচ্ছু নাই এটার মধ্যে। তার ট্রায়াল করতে হবে, তার বিচার করতে হবে। তাকে কাঠগড়ায় দাঁড়াতে হবে, অবশ্যই দাঁড়াতে হবে।\nসরকারের সমালোচনা করে তিনি বলেন, আজকে যারা মানুষের ওপর অত্যাচার করছে, নির্যাতন করছ- বিদ্যুৎ, গ্যাস, পানির দাম বৃদ্ধি করছে বার বার। কারণ একটাই শুধু চুরির জন্য। সরকারকে জবাব দিতে হবে কেন চালের দাম বাড়ল? যে চাল আমাদের সরকারের আমলে ছিল সর্বোচ্চ ১৭/১৮ টাকা সেটা এখন আপনার ৬০/৭০ টাকা বিক্রি হচ্ছে মোটা চাল। কেন সয়াবিন তেলের দাম বাড়ছে? যেটা আমাদের সময় ছিল ৫৪ টাকা সেটা এখন ১৮০ টাকা। দুর্নীতির কারণেই দ্রব্যমূল্যের ঊর্ধ্বগতি বলে দাবি করেন বিএনপি মহাসচিব।\nতিনি বলেন, কারণটা কী? চুরি, দুর্নীতি। প্রতিক্ষেত্রে দুর্নীতি। এই যে দুর্নীতি, এই দুর্নীতির সঙ্গে একেবারে রন্ধ্রে রন্ধ্রে রাষ্ট্রের সমস্ত অংশগুলোকে এরা জড়িয়ে ফেলেছে। কোনো ফাঁক নেই, যেই খাতে দুর্নীতি নেই। কৃষক দলের ওই সভায় সভাপতি হাসান জাফির তুহিন, সাধারণ সম্পাদক শহিদুল ইসলাম বাবুল, সহ-সভাপতি গৌতম চক্রবর্তী, নাসির হায়দার, জামাল উদ্দিন খান মিলন, এসএম ফয়সাল, আনম খলিলুর রহমান, ওমর ফারুক শাফিন, সৈয়দ অলিউল্লাহ সিদ্দিকী, যুগ্ম সম্পাদক শাহ আবদুল্লাহ আল বাকী, মাহবুদা হাবিবা, ইশতিয়াক আহমেদ নাসির ও দফতর সম্পাদক শফিকুল ইসলামসহ কেন্দ্রীয় নেতারা উপস্থিত ছিলেন।


Deepika Padukone: দীপিকা-রণবীরের বিয়ে নভেম্বরেই, ডেস্টিনেশন ইতালি! - ranveer-deepika to marry in italy between november 12-16 | Eisamay\nranveer-deepika to marry in italy between november 12-16\nদীপিকা-রণবীরের বিয়ে নভেম্বরেই, ডেস্টিনেশন ইতালি!\nEiSamay.Com | Updated: 01 Jul 2018, 02:53:00 PM\nআনুষ্ঠানিকভাবে ঘোষণা না করলেও, রণবীর-দীপিকার বিয়ের তারিখ সামনে চলে এল।\nএই সময় ডিজিটাল ডেস্ক: বলিউডে এখন বিয়ের মরসুম। তবে বলি-ইন্ডাস্ট্রির দুই লাভবার্ডসের বিয়ে নিয়ে কৌতূহলের শেষ নেই ভক্তদের। আনুষ্ঠানিকভাবে ঘোষণা না করলেও, রণবীর-দীপিকার বিয়ের তারিখ সামনে চলে এল। চলতি বছরের নভেম্বর মাসের ১২-১৬ তারিখের মধ্যেই ঘটবে তাঁদের শুভ পরিণয়।\nবিরুষ্কাদের মতোই বিয়ের সমস্ত অনুষ্ঠান করা হবে ইতালিতে। এবং সেইমতো হাতে রাখা কাজগুলি দ্রুত সারার প্ল্যান করছেন দুজনে। সূত্রের খবর, সিম্বা ছবির কাজ খুব তাড়াতাড়িই শেষ করছেন রণবীর সিং। অন্যদিকে দীপিকাও নতুন কোনও ছবিতে হাত দিচ্ছেন না বলেই জানা গিয়েছে।\nআরও জানা গিয়েছে, ঘনিষ্ঠ মহলে বিয়ের অনুষ্ঠান সারলেও, বিয়ের গ্র্যান্ড রিশেপশন হবে মুম্বইয়ের বিলাসবহুল অনুষ্ঠানে।\nএকটি জনপ্রিয় সংবাদমাধ্যমের সূত্রে জানা গিয়েছে, রণবীর ও দীপিকা, দুজনেই চান একটি ছোট্টখাটো বিয়ের অনুষ্ঠান করতে। অত্যন্ত ঘনিষ্ঠ বন্ধুবান্ধব ও পরিবারের সদস্যদের নিয়ে এই বিয়ের অনুষ্ঠান সেরে ফেলা হবে। বিয়ের সব অনুষ্ঠানই বিদেশের মাটিতে করা হবে বলে জানা গিয়েছে। পরে ভারতে ফিরে, মুম্বইয়ে বন্ধু ও সহকর্মীদের নিয়ে একটি গ্র্যান্ড রিশেপসনের ব্যবস্থা করা হবে। আনুষ্ঠানিক বিয়ের অনুষ্ঠানে উপস্থিত থাকতে পারেন অর্জুন কাপুর, শাহরুখ খান।\nউল্লেখ্য, এই মুহূর্তে রণবীর সিং 'গুল্লি বয়' ও রোহিত শেট্টির 'সিম্বা' ছবির জন্য ব্যস্ত রয়েছেন।\nSanju Day 1 Box Office Collection: বক্স অফিসে ‘সঞ্জু’ ঝড়, টেক্কা রেস ৩-কে! পরের খবর\nwedding date SRK Ranveer Singh mumbai destination wedding in Italy Deepika Padukone Arjun Kapoor\nWeb Title : ranveer-deepika to marry in italy between november 12-16


বনানীর ধর্ষণ: দ্বিতীয় দিনের মতো শুনানি ছাড়া ফিরলেন অভিযোগকারী তরুণী - bdnews24.com\nPublished: 23 Jan 2019 12:23 AM BdST Updated: 23 Jan 2019 12:25 AM BdST\nবনানীর ধর্ষণ মামলার প্রধান আসামি সাফাত আহমেদকে গত ২৯ নভেম্বর জামিন দেয় আদালত\nবনানীর আলোচিত ধর্ষণ মামলায় আদালতে হাজির হয়েও আসামিপক্ষের আইনজীবী না থাকায় শুনানি ছাড়া ফিরে গেছেন অভিযোগকারী এক তরুণী।\nবনানী ধর্ষণ: সাফাতের গাড়িচালকের জামিন\nরেইনট্রি ধর্ষণ: বাদীকে জেরা অব্যাহত\nরেইনট্রি হোটেলে ধর্ষণ মামলার বাদীর সাক্ষ্যগ্রহণ শুরু\nসাফাতের জামিন বাতিল চেয়ে আবেদন\nএ নিয়ে অসন্তোষ জানিয়ে তার মা আদালত প্রাঙ্গণে মঙ্গলবার সাংবাদিকদের বলেন, সাক্ষ্য দিতে এ নিয়ে পাঁচ দিন তার মেয়েকে ট্রাইব্যুনালে নিয়ে এসেছেন। তার মধ্যে দুই দিন সাক্ষ্য হয়নি।\n“মেয়ে নতুন একটি জবে ঢুকেছেন। নিজেও ঢাকার বাইরে চাকরি করি। এভাবে মাসে তিন-চার বার কীভাবে ট্রাইব্যুনালে আসা সম্ভব? ”\nএ ট্রাইব্যুনালে রাষ্ট্রপক্ষের বিশেষ কৌঁসুলি ফারজানা আহমেদ অরেঞ্জ বিডিনিউজ টোয়েন্টিফোর ডটকমকে বলেন, “মামলায় নাঈম আশরাফের পক্ষে জেরার জন্য আজ দিন ধার্য ছিল। কিন্তু তার আইনজীবী খায়রুল ইসলাম লিটন এ মামলা ছেড়ে দিয়েছেন।\n“যে কারণে অন্য আইনজীবী নিয়োগ করা হবে বলে আজ নাঈম সময় চেয়েছেন।”\nআসামিদের মধ্যে শুধু নাঈম আশরাফই এখন কারাবন্দি\nআসামি নাঈম আশরাফ মৌখিকভাবে সময় আবেদন করলে ঢাকার ৭ নম্বর নারী ও শিশু নির্যাতন দমন ট্রাইব্যুনালের বিচারক মো. খাদেম উল কায়েস আগামী ১৩ ফেব্রুয়ারি সাক্ষ্য গ্রহণের নতুন তারিখ ঠিক করেন।\nএর আগে গত ১৫ জানুয়ারিও শুনানির জন্য আদালতে হাজির হয়েছিলেন ওই তরুণী। তবে কারাগার থেকে আদালতে আসামিদের বহনকারী প্রিজন ভ্যান নষ্ট হয়ে যাওয়ায় নাঈম আশরাফকে আদালতে আনতে না পারায় শুনানি পিছিয়ে যায়।\nএ মামলার পাঁচ আসামির মধ্যে একমাত্র নাঈমই কারাবন্দি আছেন।সর্বশেষ গত গত ২৯ নভেম্বর প্রধান আসামি সাফাত আহমেদকে জামিন দেয় এই আদালত।\nসাফাতের জামিন বাতিল চেয়ে রাষ্ট্রপক্ষের করা আবেদনের শুনানি এদিন হলেও আদেশ দেননি বিচারক।\nবেলা সাড়ে ১১টার দিকে শুনানিতে ট্রাইব্যুনালে উপস্থিত ছিলেন ঢাকা মহানগর পাবলিক প্রসিকিউটর (পিপি) আব্দুল্লাহ আবু ও বিশেষ পিপি মো. লিয়াকত আলী এবং ভিকটিমের পক্ষের আইনজীবী ফারুক আহম্মেদ।\nজামিন বাতিলের পক্ষে তারা যুক্তি দেন, আসামির অসুস্থতার গ্রাউন্ডে ট্রাইব্যুনাল সাফাতের জামিন মঞ্জুর করে। কিন্তু তাকে দেখে অসুস্থ মনে হয়নি। তাই তার জামিন বাতিল করা প্রয়োজন।\nজামিন বাতিল না হলে সাফাত সাক্ষীদের ভয়ভীতি প্রদর্শন ও প্রভাবিত করতে পারেন বলেও শঙ্কা প্রকাশ করেছেন তারা।\nঅন্যদিকে ওই আসামির আইনজীবী মো. হেমায়েত উদ্দিন মোল্লা সাফাতের জামিন স্থায়ীর আবেদন করেন।\nতখন বিচারক বলেন, তিনি দেখে আদেশ দেবেন।\nশুনানির সময় আসামি আপন জুয়েলার্সের মালিক দিলদার আহমেদের ছেলে সাফাত, তার বন্ধু নাঈম ও সাদমান সাকিফ এবং সাফাতের দেহরক্ষী রহমত আলী ও গাড়িচালক বিল্লাল হোসেন আদালতে উপস্থিত ছিলেন।\nসাক্ষ্য দিতে আসা ওই তরুণীর মা বেরিয়ে যাওয়ার সময় উদ্বেগ জানিয়ে আদালতপাড়ার সাংবাদিকদের বলেন, “মামলাটিতে এক এক করে আসামিরা জামিন পেয়ে যাচ্ছেন। হাতে জীবন নিয়ে আদালতে আসি। আর যে আসামি কারাগারে রয়েছেন তিনি জামিন পেলে তাদের জীবন আরও সংশয়ে পড়বে।”\nসাফাতের আগে বিভিন্ন সময় হাই কোর্ট থেকে জামিন পান সাদমান সাকিফ, রহমত আলী ও বিল্লাল হোসেন।\nজন্মদিনের অনুষ্ঠানের কথা বলে ২০১৭ সালের ২৮ মার্চ রাতে বনানীর রেইনট্রি হোটেলে নিয়ে বিশ্ববিদ্যালয় পড়ুয়া দুই তরুণীকে ধর্ষণ করা হয়।\nঘটনার মাসখানেক পর ৬ মে ধর্ষণের অভিযোগে মামলা হলে দেশজুড়ে আলোচনার মধ্যে সাফাতসহ অন্যদের গ্রেপ্তার করা হয়।\nপুলিশের ভিকটিম সাপোর্ট সেন্টারের পরিদর্শক ইসমত আরা এমি এ মামলায় ঢাকার হাকিম আদালতে অভিযোগপত্র দেন। বাদীপক্ষে মোট ৪৭ জনকে সাক্ষী করেন তিনি।\nঅভিযোগপত্রে বলা হয়, সাফাত ও নাঈম ধর্ষণে সরাসরি অংশ নেন এবং বাকি তিনজন তাদের সহযোগিতা করেন।


মুম্বাইয়ের বস্তি বিদেশী পর্যটকদের কাছে আকর্ষণীয় স্থান | ইউনিক নিউজ\nমুম্বাইয়ের বস্তি বিদেশী পর্যটকদের কাছে আকর্ষণীয় স্থান\nআন্তর্জাতিক : মুম্বাইয়ের ধারাভি বস্তিকে বলা হয় এশিয়ার সবচাইতে বড় বস্তি। ভারতের এই বস্তিকে খুব চমকপ্রদ ভ্রমণ অভিজ্ঞতা বিদেশীদের কাছে।\nমুম্বাইয়ের ধারাভি বস্তিতে ভ্রমণ শেষে ওয়েবসাইটে সে সম্পর্কে অভিজ্ঞতা লিখেছেন এক পর্যটক। “দারুণ একটা দিন কাটালাম। ওখানে সবাই খুব বন্ধু ভাবাপন্ন। কেউ ভিক্ষা চাইছিলও না।” ভারতের বস্তির সরু অলিগলি দেখতে আগ্রহী হাজার হাজার পর্যটকদের মধ্যে তিনি একজন মাত্র। এর নাম দেয়া হয়েছে “বস্তি পর্যটন” বা “দারিদ্র পর্যটন”।\nকৃষ্ণা পূজারী ২০০৫ সালে “রিয়ালিটি টুরস অ্যান্ড ট্রাভেল নামে একটি কোম্পানি খুলেছিলেন। এই কোম্পানিই ভারতে এমন বিতর্কিত পর্যটনের প্রবর্তনের সাথে জড়িত।\nকৃষ্ণা পূজারী বলছেন, “বস্তির অভিজ্ঞতা নিতে আসা বেশিরভাগ পর্যটক আসেন যুক্তরাষ্ট্র, যুক্তরাজ্য আর অস্ট্রেলিয়া থেকে।” তিনি বলছেন, “যখন আমার কোম্পানির সহ-প্রতিষ্ঠাতা, এক ব্রিটিশ বন্ধু ক্রাইস্ট ওয়ে এরকম একটা টুর চালু করার কথা বললেন আমি খুব বিভ্রান্ত হয়ে গিয়েছিলাম। বস্তি দেখতে চাইবে কেন কেউ? তারপর আমি বুঝলাম আসলে সেখানে অনেক কিছু দেখার এবং শেখার আছে।”\nতিনি বলছেন, “আসলে আমরা সেই ভিক্টোরিয়ান যুগ থেকে বস্তি ঘুরে দেখছি। শুরুতে বিষয়টা ছিলও পুরোটাই বিনোদনের জন্য। কিন্তু তারপর সেটি সামাজিক সংস্কারের সাথে মিশে গেছে।” বস্তিতে খাওয়ার অভিজ্ঞতাও পেতে পারেন আপনি। সেরকম অভিজ্ঞতা দেবার জন্যে পর্যটন কোম্পানি গজিয়ে উঠেছে।\nসেটিকে তারা নাম দিয়েছেন “সাংস্কৃতিক আদান প্রদান”। “ইনসাইড মুম্বাই” সেরকম একটি কোম্পানি। তবে পশ্চিমারা যে এই প্রথম দারিদ্র দেখতে ভ্রমণে যাচ্ছেন তা নয়।\nমেলিসা নিসবেট বলছেন, “আমি যে কারণে গিয়েছিলাম আমার মনে অন্য পর্যটকেরাও একই কারণে সেখানে গিয়েছেন। সেটা হল জীবনের বাস্তবতা অনুধাবন করতে চাওয়া।” তিনি সেখানে যা দেখেছেন তাতে উদ্বিগ্ন হয়েছেন বলে জানালেন।\nদারিদ্র নিয়ে ‘রোমান্টিসিজম’?\nমেলিসা বলছেন, “এক্ষেত্রে এমনভাবে বস্তিকে তুলে ধরা হয়েছে যে সেখানে গেলে কোন ঝামেলা হবে না। দারিদ্রকে উপেক্ষা করা হয়েছে, যেন এটাই স্বাভাবিক বাস্তবতা। বরং দারিদ্রকে রোমান্টিসাইজ করা হয়েছে।” তিনি বলছেন, এসব ভ্রমণে সরাসরি বস্তিবাসীদের সাথে কথাবার্তা বলা নিরুৎসাহিত করা হয় তাই তাদের অনুভূতি বোঝা মুশকিল।\nকৃষ্ণা পূজারী বলছেন, তারা শুধু দারিদ্রই তুলে ধরছেন না। টিকে থাকার জন্য বস্তির মানুষের যে কর্ম উদ্দীপনা সেটিও তারা দেখাতে চান।\nতিনি বলছেন, “আমরা পুরো বাস্তবতা তুলে ধরি। ঝুলে থাকা পেঁচানো বিদ্যুতের তার থেকে শুরু করে ময়লার ব্যবসা সব আলাপ করি আমরা। বস্তি মানেই যে শুধু দারিদ্র, ভিক্ষা আর অপরাধ সেই ধারনা আমরা বদলাতে চাই।”\nবস্তির অধিবাসীরা যাতে অস্বস্তি বোধ না করেন তাই তার কোম্পানি সেখানে পর্যটকদের ছবি তুলতে দেন না। লেস্টার বিশ্ববিদ্যালয়ের শিক্ষক ফেবিয়ান ফ্রেনযেল বলছেন, “এধরনের ভ্রমণ হয়ত দারিদ্র ও বস্তির মানুষের জটিল সমস্যাগুলোর দিকে পর্যাপ্ত মনোযোগ পেতে সাহায্য করবে।”\nফেবিয়ান ফ্রেনযেল বলছেন, “ভারত যেমন চাঁদে রকেট পাঠাচ্ছে কিন্তু আবার একই সাথে সেখানে বিশাল জনগোষ্ঠী চরম দারিদ্রসীমার নিচে বাস করে। ভারতের রাজনীতি কোন বিষয়কে গুরুত্ব দেয় এবং তার ফলে যে অবিচারের জন্ম হয়, এমন পর্যটন হয়ত সেটির দিকে কিছুটা দৃষ্টিপাত করবে।”


ভারতে নারীর চেয়ে গরু দামি? - barisal news and entertainment 24x7 - barisallive24.com\nভারতে নারীর চেয়ে গরু দামি?\nজুলাই ০১ ২০১৭, ১০:৫৭\nএকটি ফটোগ্রাফি প্রকল্পে দেখা যায়, নারীরা গরুর মুখোশ পরে আছেন। তাঁরা রাজনৈতিকভাবে বিস্ফোরক এক প্রশ্ন ছুড়ে দিয়েছেন। ভারতে নারীরা কি গরুর চেয়ে কম গুরুত্বপূর্ণ?\nদিল্লিভিত্তিক আলোকচিত্রী সুজাত্র ঘোষের এই প্রতিবাদী ফটোগ্রাফি প্রকল্পের ছবিগুলো ইতিমধ্যে দেশ-বিদেশে ভাইরাল হয়েছে। আর এমন ছবির জন্য হিন্দু জাতীয়তাবাদীদের রোষে পড়েছেন ২৩ বছর বয়সী এই আলোকচিত্রী।\nসুজাত্র ঘোষ বলেন, তিনি তাঁর দেশের একটি বিষয় নিয়ে খুবই হতাশ। তা হলো ভারতে একজন নারীর চেয়ে গরুকে বেশি গুরুত্ব দেওয়া হয়। একটি গরু-সংক্রান্ত ঘটনার চেয়ে ধর্ষণ বা নিগ্রহের শিকার হওয়া একজন নারীর বিচার পেতে অনেক সময় লেগে যায়।\nযৌন সহিংসতাসহ নারীর বিরুদ্ধে বিভিন্ন ধরনের অপরাধের ঘটনায় ভারত অহরহ সংবাদের শিরোনাম হচ্ছে। পরিস্থিতি কতটা ভয়াবহ, তা সরকারি হিসেবেই বোঝা যায়। সরকারি পরিসংখ্যা বলছে, দেশটিতে প্রতি ১৫ মিনিটে একটি করে ধর্ষণের ঘটনা ঘটে।\nসুজাত্র ঘোষের ভাষ্য, অপরাধীদের শাস্তি দেওয়ার আগে বছরের পর বছর ধরে নারী নির্যাতন-সংক্রান্ত মামলাগুলো আদালতে চলতে থাকে। অন্যদিকে যখন একটি গরু জবাই হয়, হিন্দু উগ্রবাদী গোষ্ঠীরা তাৎক্ষণিকভাবে প্রতিক্রিয়া দেখায়। তারা যাকেই সন্দেহ করে, তাকে মারধর বা হত্যা করে।\nবিশেষ করে নরেন্দ্র মোদির নেতৃত্বাধীন বিজেপি সরকার ক্ষমতায় আসার পর ভারতে গরু-রক্ষা নিয়ে হিন্দুত্ববাদীদের বাড়াবাড়ি বেড়ে গেছে। এর বিরুদ্ধে প্রতিবাদ জানাতে ‘ফটোগ্রাফি প্রকল্প’ গ্রহণ করেন সুজাত্র।\nসম্প্রতি ‘ইন্ডিয়াস্পেন্ডের’ এক গবেষণায় বলা হয়েছে, গত আট বছরে গরু নিয়ে ভারতে মুসলিমদের ওপর যত হামলা হয়েছে, তার ৯৭ শতাংশই ঘটেছে প্রধানমন্ত্রী নরেন্দ্র মোদি ২০১৪ সালের মে মাসে ক্ষমতায় আসার পর।\nইন্ডিয়াস্পেন্ড বলছে, ২০১০-২০১৭ সাল পর্যন্ত গরু-সংক্রান্ত ৬৩টি উল্লেখযোগ্য হামলার ঘটনায় ২৮ জন নিহত হন, যাঁদের ৮৬ শতাংশই মুসলিম।\nঅধিকাংশ ক্ষেত্রে স্রেফ গুজবের ওপর ভিত্তি করে মুসলমানদের ওপর হামলা হতে দেখা গেছে। এমনকি গরুর দুধ বহন করার জন্যও মুসলমানরা হামলার শিকার হয়েছেন।\nভারতের কতিপয় রাজ্যে গরু জবাই নিষিদ্ধ। এ ব্যাপারে কঠোর আইনও জারি হয়েছে।\nগো-রক্ষার নামে ভারতে চলমান সহিংসতা নিয়ে তীব্র সমালোচনার মধ্যে গত বৃহস্পতিবার মুখ খোলেন মোদি। এত দিন পরে অবশেষে তিনি বলেন, গো-রক্ষার নামে মানুষ হত্যা মেনে নেওয়া যায় না।\nগরু নিয়ে মুসলমানদের ওপর কথিত গো-রক্ষকদের হামলা সুজাত্র ঘোষকে উদ্বিগ্ন করে তোলে। এ প্রসঙ্গে তিনি\nজানান, তাঁর বাড়ি কলকাতায়। কয়েক বছর আগে কলকাতা থেকে দিল্লিতে আসার পর এই ভয়ংকর বিষয়টির ব্যাপারে সচেতন হন তিনি। প্রতিবাদের নীরব ভাষার অংশ হিসেবে ফটোগ্রাফি প্রকল্পটি হাতে নেন তিনি। তাঁর মতে, এই প্রকল্প প্রভাব ফেলতে সক্ষম হবে।\nসম্প্রতি নিউইয়র্ক সফর করেছিলেন সুজাত্র ঘোষ। এ সময় দোকান থেকে গরুর মুখোশ কেনেন। দেশে ফিরে প্রকল্পের কাজের অংশ হিসেবে ধারাবাহিকভাবে ছবি তুলতে শুরু করেন। ভারতের জনপ্রিয় পর্যটনস্থান ও সরকারি ভবনের সামনে নারী মডেলদের গরুর মুখোশ পরিয়ে ছবি তুলতে শুরু করেন তিনি।\nএ ছাড়া ছবি তোলার স্থান হিসেবে এই আলোকচিত্রী বেছে নেন সড়ক, ট্রেন, নৌকা ও বাড়িকে। তাঁর ভাষায়, নারীরা সব জায়গাতেই অরক্ষিত। তাই এসব স্থান বেছে নেওয়া হয়েছে।\nছবির মডেল হিসেবে সমাজের সব অংশের নারীদের নিয়েছেন বলে জানান সুজাত্র ঘোষ। দিল্লি থেকে প্রকল্পের কাজ শুরু করেন। কারণ, রাজধানীই হচ্ছে রাজনীতি, ধর্মসহ সবকিছুর কেন্দ্রবিন্দু।\nসুজাত্র জানান, বিখ্যাত ইন্ডিয়া গেটের সামনে প্রকল্পের প্রথম ছবিটি তোলেন তিনি। তারপর তোলেন রাষ্ট্রপতি ভবনের সামনে। এভাবে প্রকল্পের কাজ এগিয়ে চলে।\nসুজাত্র ঘোষের ছবির মডেলরা কম-বেশি তাঁর বন্ধু বা পরিচিতজন। তাঁদের বাছাইয়ে কারণ ব্যাখ্যা করতে গিয়ে তিনি বলেন, বিষয়টি খুবই স্পর্শকাতর। এ বিষয়ে অপরিচিতদের দ্বারস্থ হওয়া কঠিন ব্যাপার হতো।\nসপ্তাহ দু-এক আগে প্রকল্পের ছবি ইনস্টাগ্রামে দেন সুজাত্র ঘোষ। সেখানকার সব প্রতিক্রিয়াই ছিল ইতিবাচক। প্রথম সপ্তাহেই তাঁর ছবি ভাইরাল হয়। শুভাকাঙ্ক্ষীসহ অপরিচিত ব্যক্তিরাও তাঁর ছবির প্রশংসা করেন।\nপরে ভারতের মূলধারার গণমাধ্যমে সুজাত্র ঘোষের এই প্রতিবাদী ছবি প্রচার পায়। গণমাধ্যমগুলো তাদের ফেসবুক-টুইটারে এ-সংক্রান্ত প্রতিবেদনগুলো শেয়ার দেয়। এবার নেতিবাচক প্রতিক্রিয়া আসতে শুরু করে।\nসুজাত্র ঘোষ জানান, তাঁকে হুমকি দিয়ে অনেকে মন্তব্য লিখেছেন। তাঁকে নিয়ে টুইটারে বিদ্রূপ শুরু হয়।\nসুজাত্র ঘোষের ছবির ব্যাপারটি নিয়ে কেউ কেউ দিল্লি পুলিশের সঙ্গে যোগাযোগ করেছে। তাঁর বিরুদ্ধে দাঙ্গায় উসকানি-চেষ্টার অভিযোগ করা হয়েছে। তাঁকে গ্রেপ্তার করারও দাবি জানানো হয়েছে।\nহুমকি-ব্যঙ্গ-বিদ্রূপে বিস্মিত নন বলে জানান সুজাত্র ঘোষ। তিনি স্বীকার করেন, তাঁর এই প্রতিবাদী কাজের পরোক্ষ লক্ষ্য বিজেপি।\nহুমকিতে শঙ্কিত নন উল্লেখ করে সুজাত্র ঘোষ বলেন, ‘আমি ভীত নই। কারণ, আমি বৃহত্তর কল্যাণের জন্য কাজ করছি।’\nবিবিসি, হিন্দুস্তান টাইমস ও এনডিটিভি অনলাইন অবলম্বনে ভাষান্তর সাইফুল সামিন


আমের বনে কেবল লাশের গন্ধ ২০ মে ১৯৭১ নিউইয়র্ক টাইমস – বঙ্গবন্ধু শুধু একটি নাম\nআমের বনে কেবল লাশের গন্ধ ২০ মে ১৯৭১ নিউইয়র্ক টাইমস\n২০ মে ১৯৭১ নিউইয়র্ক টাইমস-এ হোমার জ্যাকের লেখাটি প্রকাশিত হয়\nবহু বছর আগে কবি রবীন্দ্রনাথ ঠাকুর লিখে গেছেন, ‘আমার সোনার বাংলা, আমি তোমায় ভালবাসি…ওমা, ফাগুনে তোর আমের বনে ঘ্রাণে পাগল করে…।’ এই বসন্তে পূর্ব পাকিস্তান/বাংলাদেশের আমের বনে কেবল লাশের গন্ধ—হত্যাযজ্ঞে আজ অনেক হূদয় দিশেহারা।\nগণহত্যায় নিহতের প্রকৃত সংখ্যা পৃথিবীর অন্যান্য জায়গার মতো পূর্ব পাকিস্তানেও যাচাই করা খুব কষ্টসাধ্য ব্যাপার। কেউ বলে হাজার হাজার, কেউ বলে দুই লাখ। রক্ষণশীল হিসেবে সংখ্যাটি হতে পারে ৫০ হাজার। শরণার্থীর সংখ্যা জানা যাচ্ছে। ১ মে-র হিসাবে ভারতের চারটি রাজ্যে ছয় লাখ ৫০ হাজার।\nপূর্ব পাকিস্তানের শরণার্থীরা জানাচ্ছে, গণহত্যার যারা শিকার, তারা পূর্ব পাকিস্তানে বসবাসকারী মুসলমান, হিন্দু, বৌদ্ধ ও খ্রিষ্টান; ২৫ মার্চ পূর্ব পাকিস্তানের স্বায়ত্তশাসনের আলোচনা ব্যর্থ হওয়ার পর তাদের পদ্ধতিগতভাবে নিশ্চিহ্ন করার জন্য এই হত্যাকাণ্ড চালানো হয়েছে। পশ্চিম পাকিস্তানিরা বলছে, পূর্বাঞ্চলে যারা নিহত হয়েছে, তারা ভারতের বিহার ও অন্যান্য রাজ্য থেকে আগত বিহারি মুসলমান—দেশ বিভাগের পর তারা অভিবাসী হয়ে পূর্ব পাকিস্তানে এসেছে, কিন্তু বাঙালি সংস্কৃতিতে আত্মীকৃত হয়নি।\nকরাচি সফরকারী একজন পর্যটক জানিয়েছেন, পাকিস্তানের অর্থনীতি তলিয়ে যাচ্ছে। পশ্চিম ও পূর্ব পাকিস্তানে সামরিক আইন বলবত্ করা হয়েছে আর সরকার মরিয়া হয়ে সবাইকে দেখাতে চাইছে যে পূর্ব পাকিস্তানের সঙ্গে সাত কোটি মানুষের জীবনে স্বাভাবিক অবস্থা ফিরে এসেছে। করাচিতে সবাই পূর্ব পাকিস্তানে বিহারি হত্যা নিয়ে বিপর্যস্ত, কিন্তু সেনাবাহিনী যে বাঙালিকে হত্যা করেছে, এটা প্রায় সবাই অস্বীকার করেছে।\nপশ্চিম পাকিস্তানিরা মনে করছে, সমস্ত ঘটনাই ভারতীয় পরিকল্পনা— ভারতীয় অনুপ্রবেশকারী (সাদা পোশাকে ভারতীয় সৈন্য), ভারতীয় অস্ত্রশস্ত্র এমনকি শরণার্থী যারা, তারাও ভারতীয় (পাকিস্তানি নয়)। আর তাদের সহায়তা করছে রাষ্ট্রবিরোধী শক্তি।\nদিল্লি সফরকারী অপর একজনের মতে, সাম্প্রতিককালের ইতিহাসে ভারত কদাচিত এতটা একতাবদ্ধ হতে পেরেছে—দলমতনির্বিশেষে সব নাগরিক বাংলাদেশকে (স্বাধীন পূর্ব বাংলা) স্বীকৃতি দেওয়ার জন্য এবং মুক্তিযোদ্ধাদের অস্ত্র দেওয়ার জন্য প্রধানমন্ত্রী ইন্দিরা গান্ধীকে চাপ দিচ্ছে। ভারতীয় প্রেস বাংলাদেশের গণহত্যাকে বিশেষ গুরুত্ব দিয়ে প্রচার করছে। এ পর্যন্ত ভারত অত্যন্ত সংযমের পরিচয় দিলেও উদ্ভূত পরিস্থিতি থেকে রাজনৈতিক ও মনস্তাত্ত্বিক সুবিধা আদায় করছে।\nকলকাতায়, বিশেষ করে সীমান্ত অঞ্চলে যে কারও চোখে পড়বে হাজার হাজার শরণার্থী আসছে; ক্যাম্পে ঠাঁই পেয়েছে কেবল এক-চতুর্থাংশ। বাংলাদেশ সরকারের মন্ত্রিপরিষদের আশাবাদী সদস্যরা দেশের জন্য স্বীকৃতি ও যুদ্ধের জন্য অস্ত্র চাচ্ছেন। পশ্চিম পাকিস্তান যে পূর্ব পাকিস্তানকে অভ্যন্তরীণ উপনিবেশ হিসেবে এতবছর ধরে বিবেচনা করে আসছে, শরণার্থীরাই এর প্রমাণ। তাঁরা মনে করেন, ২৫ মার্চ যা ঘটেছে, তারপর তাঁদের দেশ কখনো পাকিস্তানের দুই অংশের এক অংশ হিসেবে পাকিস্তানের সঙ্গে একীভূত থাকতে পারে না।\n১৯৪৭-এর স্বাধীনতার পর এই প্রথম অনুষ্ঠিত জাতীয় নির্বাচনে জাতীয় পরিষদে পূর্ব পাকিস্তানের মোট আসনের ৯৮ শতাংশেই শেখ মুজিবুর রহমানের আওয়ামী লীগ বিজয়ী হয়। শেখ মুজিব যে ছয় দফাভিত্তিক প্রচারণা চালিয়েছেন, তাতে স্বায়ত্তশাসনের দাবি ছিল। বিচ্ছিনতার নয়। প্রাথমিকভাবে মনে হয়েছে, ক্ষমতাশালী আমলা ও কিছু শিল্পপতির সহায়তায় পাকিস্তানের সেনাশাসকেরা ক্ষমতা হস্তান্তরের এই বড় দাবিটির কাছে মাথা নোয়াতে রাজি হয়নি। ২৫ মার্চ তারা সামরিক আইন জারি করল, আওয়ামী লীগকে নিষিদ্ধ ঘোষণা করল, শেখ মুজিবকে গ্রেপ্তার করল এবং শুরু করল হত্যাযজ্ঞ। এই সেনা অভিযানের আগে ও পরে পূর্ব পাকিস্তানে কেউ কেউ কদাচিত্ অহিংস এই উপমহাদেশে নিজস্ব স্বার্থে হত্যাকাণ্ডের প্রশ্রয় দিয়েছে।\nযুক্তরাষ্ট্র, জাতিসংঘ এবং বিশ্ব পূর্ব পাকিস্তানের ব্যাপারে নিরুদ্বেগ কেন? আমেরিকানদের নিরুদ্বেগ হওয়ার কারণ কি এটাই যে মুসলমানরা মুসলমানদের হত্যা করছে, তা ছাড়া এতে তো আর সাদা আমেরিকান জড়িয়ে নেই? নাকি আদর্শগত কোনো বিষয় নেই—এর সঙ্গে অন্তত কমিউনিজম তো নেই-ই? নাকি তারা নিরুদ্বেগ এ কারণে যে খুব সহজেই পূর্ব পাকিস্তানকে দ্বিতীয় ভিয়েতনামে পরিণত করা যাবে।\nজাতিসংঘ কেন নিরুদ্বেগ? যে যুগের বিধিবিধান নরহত্যার বিরুদ্ধে পূর্ব পাকিস্তানের ঘটনাবলী কি কেবলই অভ্যন্তরীণ ব্যাপার? এসব কি মানবাধিকার লঙ্ঘন নয়? পূর্ব পাকিস্তান পরিস্থিতি এখনো কি অভ্যন্তরীণ এমনকি যখন তা বিশ্বশান্তিকে বিপন্ন করে তুলছে, যখন সশস্ত্র ভারত ও পাকিস্তান মুখোমুখি—বৃহত্ শক্তির হস্তক্ষেপের সম্ভাবনার কথা বাদই থাক।\nজোটনিরপেক্ষ দেশগুলো কেন নিরুদ্বেগ? প্রতিটি দেশের পেটের ভেতর কি এমন নিজস্ব একটি বাংলাদেশ রয়েছে? আন্তর্জাতিক সস্প্রদায় কি এই ১৯৭০-এর দশকে এমন একটা প্রক্রিয়া বের করতে পারে না, যাতে যেসব রাষ্ট্রের অংশ স্বায়ত্তশাসনের চেয়ে বেশি কিছু চায় যেমন—পূর্ব বাংলার ভাষা ও সংস্কৃতি ভিন্ন, এমনকি ভৌগোলিক বিচ্ছিন্নতা হাজার মাইলের—যদি সত্যিই চায়, স্বাধীন হয়ে যেতে পারবে?\nজন্মগ্রহণের জন্য বাংলাদেশ সংগ্রাম করছে। সবুজ ও লাল পতাকার ভেতরে সোনালি মানচিত্রে সীমান্ত রেখা কলকাতায় পাকিস্তানে পুরোনো ডেপুটি হাইকমিশনের ওপর পতপত করে উড়ছে। আর মুক্তিযোদ্ধারা ঠাকুরের গানকে বেছে নিয়েছে জাতীয় সংগীত হিসেবে—আমার সোনার বাংলা আমি তোমায় ভালবাসি।\nযুক্তরাষ্ট্র, জাতিসংঘ এবং বিশ্ব কিছুই কি করবে না?\n← মুক্তিযুদ্ধের কবিতা : রিপোর্ট ১৯৭১/ আসাদ চৌধুরী (০৫ অক্টোবর ‘৭১)\nরুপালী টেবিল ডায়রী – ২৬শে মার্চ ১৯৭১ →


ঢাকার যানজট নিরসনে সাইক্লিং\nঢাকা, পৃথিবীর ব্যস্ততম শহরগুলোর মধ্যে একটি। প্রায় এক কোটি আশি লাখ লোকের বসতি এই শহরে। সংখ্যাটি এখানেই থেমে নেই, প্রতিনিয়ত বেড়েই চলছে। এই বিপুল সংখ্যক মানুষের চলাচলের জন্য প্রয়োজন বিপুল পরিমাণ যানবাহনের। আর এই বিপুল পরিমাণ যানবাহন চলাচলের জন্য সমানুপাতিক হারে রাস্তারও প্রয়োজন। যদি তা না থাকে তাহলেই পড়তে হয় যানজটের কবলে, অপচয় হয় মূল্যবান সময়। বিশেষজ্ঞদের মতে, একটি শহরে যানবাহন চলাচলের জন্য ২৫-৩০ শতাংশ রাস্তা থাকা খুবই জরুরি। এক্ষেত্রে ঢাকার চিত্র আমাদেরকে হতাশ করে। কেননা ঢাকায় যানবাহন চলাচলের জন্যে রাস্তা রয়েছে মাত্র সাত শতাংশ!\nএবার দেখা যাক ঢাকায় কত শতাংশ মানুষ কোন ধরনের যানবাহনের প্রতি বেশি নির্ভরশীল। ২০১২ সালে ঢাকার যানজটের ওপর ‘ঢাকা শহরে যানজটের অর্থনৈতিক প্রভাব এবং এর কারণ ও সম্ভাব্য সমাধান’ নামে একটি গবেষণার ফল প্রকাশিত হয়। গবেষণা অনুসারে ঢাকার ৪১% জনগণ যাতায়াতের জন্য নির্ভর করেন বাসের ওপর। ৩৮% মানুষ রিকশা, ১১% ট্যাক্সি, ২% মোটর সাইকেল এবং বাকি ৮% ব্যবহার করেন ব্যক্তিগত গাড়ি।\nদুঃখজনক হলেও সত্যি, ঢাকার রাস্তায় তাকালে অন্যান্য গাড়ির তুলনায় ব্যক্তিগত গাড়ির পরিমাণই সবচেয়ে বেশি চোখে পড়ে। অবশ্য না পড়েও উপায় নেই। এ বছরের জানুয়ারির তথ্য অনুযায়ী, দেশে নিবন্ধিত মোট ব্যক্তিগত গাড়ির ৭৮% চলে ঢাকার রাজপথে। মরার উপর খাড়ার ঘাঁ হিসেবে ঢাকায় প্রতিদিন প্রায় ৩০৩টি গাড়ি নিবন্ধিত হচ্ছে। অর্থাৎ প্রতি ঘণ্টায় ঢাকার রাস্তায় গাড়ি নামছে ১২-১৩টি!\nঢাকার রাস্তায় যানবাহনের চাপ; source: mutuallyhurtingstalemates.wordpress.com\nসম্প্রতি বিশ্বব্যাংকের করা এক গবেষণায় দেখা যাচ্ছে ঢাকায় যানবাহনের গড় গতি ঘণ্টায় মাত্র সাত কিলোমিটার! সময়ের বিবেচনায় প্রতিদিন যানজটের কারণে নষ্ট হচ্ছে ৩২ লাখ কর্মঘণ্টা এবং এই কর্মঘণ্টার অপচয়ের ফলে বছরে ক্ষতি হচ্ছে প্রায় ৩০ হাজার কোটি টাকা। গবেষকরা বলছেন জনসংখ্যা এবং যানবাহনের পরিমাণ যদি একই হারে বৃদ্ধি পেতে থাকে এবং সে অনুপাতে রাস্তা না বাড়ানো হয় তাহলে ২০২৫ নাগাদ ঢাকার যানবাহনের গড় গতি হবে ঘণ্টায় মাত্র চার কিলোমিটার। মজার ব্যাপার হচ্ছে মানুষের হাঁটার গড় গতি ঘণ্টায় পাঁচ কিলোমিটার!\nহতাশার মাঝে এক চিলতে আশার আলো\nসাইকেল বা দ্বি-চক্রযান, প্যাডেল মার্চ করতে করতে দু’চাকার উপর ভর করে এগিয়ে যায় সামনের দিকে। ছোট এবং ওজনে হালকা হওয়ায় খুব সহজেই বহন করা যায়। নেই কোনো তেল-গ্যাসের ঝামেলা, তাই সর্বদাই এটি পরিবেশবান্ধব। যেখানে বাস, সিএনজি, মোটর সাইকেল ঢাকার যানজটের সাথে পাল্লা দিয়ে হেরে যায়, সেখানে ঢাকার রাস্তায় খুব নির্ভার ভঙ্গিতে এঁকেবেঁকে এগিয়ে যায় সাইকেল। খুব অল্প জায়গার মধ্যে দিয়েও খুব সহজে বেরিয়ে যেতে পারে এই বাহন। এ কারণে ঢাকায় স্বল্প সময়ের মধ্যে গন্তব্যে পৌঁছানোর প্রশ্নে অন্তত এই মুহূর্তে সাইকেলের বিকল্প কিছুই নেই।\nসহজেই পার্ক করা যায় সাইকেল বা দ্বি-চক্রযান; source: bdproducts24.com\nঢাকায় যেখানে যানবাহনের ঘণ্টায় গড় গতি সাত কিলোমিটার, সেখানে সাইকেলের গতি ঘণ্টায় প্রায় ১২-১৫ কিলোমিটার। রাজধানীতে ৫ কিলোমিটারের পথে যেতে যানবাহন খুঁজতেই চলে যায় ৩০ মিনিট আর সাইকেলে ৩০ মিনিটেরও কম সময়ে নির্ধারিত গন্তব্যে পৌঁছানো নিতান্তই একটি সাধারণ ব্যাপার। সময়ের অপচয় রোধ ছাড়াও সাইকেলের আরও কিছু উপকারিতা রয়েছে। যেমন-\nসাইকেল চালানোর মাধ্যমে প্রত্যেকের শরীরচর্চা হয় যা শরীরের ওজন নিয়ন্ত্রণের জন্য সহায়ক। যারা অতি বা অল্প-স্বল্প স্বাস্থ্যবান তাদের জন্য সাইকেল বেশ উপকারী।\nকম পরিশ্রম হৃদরোগ, ডায়াবেটিস এবং উচ্চ রক্তচাপ ঝুঁকি বৃদ্ধি করে। বিশেষজ্ঞের মতে, সপ্তাহে ১৫০ মিনিট সাইকেল চালালে সে ঝুঁকি অনেকাংশেই কমে যায়।\nসাইকেল চালনার মাধ্যমে শরীরের মাংসপেশির শক্তিমত্তা ও সহনশীলতা বৃদ্ধি পায়।\nসাইকেল চালানোর মাধ্যমে মানুষ নিজের ক্ষুধাকে আয়ত্তে আনতে পারে। অর্থাৎ অল্প ক্ষুধা কিংবা কম খাবার খেয়েও মানুষ অনেকটা পথ সাইকেলে আরোহণ করে যেতে পারে।\nঅনেক বিশেষজ্ঞ মনে করেন চিত্তাকর্ষণের জন্য সাইকেল চালনা একটি অন্যতম মাধ্যম। কেননা গতি মানুষকে উৎফুল্ল করে।\nশরীরচর্চায় সাইকেল; source: standard.co.uk\nঢাকায় বসবাসরত জনগণের মধ্যে অধিকাংশই মধ্যবিত্ত শ্রেণীর অন্তর্গত। এ মধ্যবিত্ত শ্রেণীর পক্ষে ব্যক্তিগত গাড়ি ক্রয় করে তার খরচ চালিয়ে নেয়া দুঃসাধ্য একটি ব্যাপার। অনেকের জন্যে সেটা আকাশ কুসুম স্বপ্নও বটে। তবে এক্ষেত্রে সাইকেল তাদের জন্য আশীর্বাদস্বরূপ। মাত্র পাঁচ হাজার টাকা থেকে শুরু করে বিভিন্ন দামের সাইকেল বাজারে কিনতে পাওয়া যায়।\nবর্তমানে ঢাকার রাস্তায় মাউন্টেন বাইক অনেক বেশি পরিমাণে দেখা যায়। এসব সাইকেলের দাম তুলনামূলকভাবে একটু বেশি হলেও পূর্বে ব্যবহৃত (সেকেন্ড হ্যান্ড) সাইকেল প্রায় অর্ধেক দামে কেনা যায় একটু খুঁজে দেখলেই। ভালো মানের নতুন একটি সাইকেল কিনতে চাইলে গুণতে হবে ১০-১২ হাজার টাকা। বর্তমানে বাজারে সাইকেলের বেশ কিছু ব্র্যান্ডও চোখে পড়ে যার মধ্যে কোর, নেকরো, ট্রেক, ভেলোস বেশ জনপ্রিয়তা অর্জন করেছে। বিশেষ করে তরুণ ছেলেমেয়েদের মাঝে এসব সাইকেলের ব্যবহার বেশি মাত্রায় পরিলক্ষিত হয়।\nরাজধানীর বংশালে সাইকেলের সবচেয়ে বড় বাজার রয়েছে। সেখানেই সাইকেল বেশি পরিমাণে কেনা-বেচা হয়। এছাড়া গুলশান, ধানমণ্ডি, মিরপুরসহ প্রায় সব স্থানেই সাইকেলের শো-রুম রয়েছে। পুরনো সাইকেলের জন্য রয়েছে ফেসবুকের বিভিন্ন গ্রুপ এবং অনলাইন মার্কেটপ্লেস।\nসাইকেলের শো-রুম; source: youtube.com\nঢাকার বিভিন্ন যানবাহন থেকে নির্গত কালো ধোঁয়া পরিবেশের মারাত্মক ক্ষতি করে। এসব ধোঁয়া ঢাকার বাতাসে ছড়িয়ে দেয় কার্বন-মনোক্সাইডের মতো বিষাক্ত প্রাণনাশকারী গ্যাস। এদিক থেকে সাইকেল অত্যন্ত নিরাপদ এবং পরিবেশবান্ধব একটি বাহন হিসেবে পরিচিত।\nসাইকেলের শহর অ্যামস্টারডাম\nনেদারল্যান্ডের ছোট্ট শহর অ্যামস্টারডামের জনসংখ্যা মাত্র আট লাখ। তবে এর চাইতেও মজার ব্যাপার শহরে বাই-সাইকেলের পরিমাণ আট লাখ আশি হাজার। সাইকেল আর জনসংখ্যার পরিমাণ দেখে এটা সহজেই অনুমেয় যে, অ্যামস্টারডামের প্রধান বাহনই হচ্ছে সাইকেল। এ কারণে শহরে বর্তমানে বায়ু দূষণ নেই বললেই চলে। যেখানে নিউইয়র্ক চেষ্টা করছে তাদের নাগরিকদের সাইকেল ব্যবহারে উৎসাহী করে তুলতে, সেখানে অ্যামস্টারডামের প্রশাসন হিমশিম খাচ্ছে এতো বেশি বাই-সাইকেল নিয়ন্ত্রণ করতে!\nসাইকেলের শহর অ্যামস্টারডাম; source: nytimes.com\nগত দুই দশক ধরে অ্যামস্টারডামে সাইকেলে ভ্রমণ প্রায় ৪০% বৃদ্ধি পেয়েছে। শহরের প্রায় ৩২% যাত্রা হয় সাইকেলে যেখানে গাড়িতে যাত্রার সংখ্যা ২২%। এত পরিমাণে বাই-সাইকেল চলার কারণে অনেক সময় অ্যামস্টারডামের রাস্তায় জ্যাম বেঁধে যায়। এ ব্যাপারে শহরের দায়িত্বপ্রাপ্ত এক কর্মকর্তা বলেন, সাইকেলের জায়গায় ওগুলো যদি গাড়ি হতো, তাহলে যানযটের পরিমাণ সম্পর্কে কল্পনা করাও দুরূহ হয়ে পড়তো।\nআজকাল ঢাকার রাস্তায় সাইকেল বেশ জনপ্রিয় হয়ে উঠেছে। তরুণ-বয়স্ক-নারীসহ সকলেই নির্ভর করছেন সাইকেলের ওপর। ভরসা না করবে-ই বা কেন? ১০ কিলোমিটার দূরত্বের গন্তব্যে বাসে যেতে যদি সময় লাগে দুই থেকে তিন ঘণ্টা, তাহলে সাইকেলে চেপে যেতে সময় লাগবে ৪০-৪৫ মিনিট। সাথে নেই বাসের জন্য অপেক্ষা কিংবা সিট পাওয়া না পাওয়ার আশংকা।\nকল্পনা করুন তো, ঢাকার রাস্তায় ব্যক্তিগত গাড়িগুলোর জায়গায় চলছে হাজার হাজার সাইকেল। মানুষ দলবদ্ধ হয়ে সাইকেলে করে অফিসে যাচ্ছে আবার কাজ শেষে বাসায় ফিরছে। দৃশ্যটা কেমন হবে দেখতে? মন্দ হবে না নিশ্চয়ই। কেননা তখন ঢাকার রাস্তায় কালো-ধোঁয়ায় তৈরি কৃত্রিম কুয়াশার মেঘ থাকবে না, থাকবে টুং-টাং শব্দের ঝঙ্কারে তৈরি দলীয় কোনো সঙ্গীত। ঢাকাকে তখন আর কেউ যানজটের শহর বলবে না; বলবে সাইকেলের নগরী, দু’চাকার নগরী ঢাকা!\nস্বাধীনতা দিবসে ঢাকার রাস্তায় সাইক্লিস্টরা; source: youtube.com\nফিচার ইমেজ- gezengenc.com


Info. About মাইকেল ফ্রেডরিক. What's This?\nⓘ মাইকেল ফ্রেডরিক\nমাইকেল ক্যাম্পবেল ফ্রেডরিক বার্বাডোসের সেন্ট পিটার এলাকায় জন্মগ্রহণকারী ওয়েস্ট ইন্ডিয়ান আন্তর্জাতিক ক্রিকেটার ছিলেন। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৫০-এর দশকের মাঝামাঝি সময়কালে অত্যন্ত সংক্ষিপ্ত সময়ের জন্যে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন।\nঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে বার্বাডোস ও জ্যামাইকা এবং ইংরেজ কাউন্টি ক্রিকেটে ডার্বিশায়ার দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, ডানহাতে মিডিয়াম পেস বোলিং করতে পারতেন মাইকেল ফ্রেডরিক ।\nবার্বাডোসের সেন্ট পিটারের মাইল এন্ড এ কোয়ার্টার এলাকায় মাইকেল ফ্রেডরিকের জন্ম। ক্রিকেটের জন্যে বিখ্যাত বার্বাডোসভিত্তিক দ্য লজ স্কুলে পড়াশুনো করেন। সেখানে অবস্থানকালে লেসলি আর্থার বেসি ওয়ালকটের কাছ থেকে প্রশিক্ষণ গ্রহণ করেছিলেন তিনি। ১৯৪৪-৪৫ মৌসুমে ১৭ বছর বয়সে বার্বাডোসের সদস্যরূপে ব্রিটিশ গায়ানার বিপক্ষে একটি প্রথম-শ্রেণীর খেলায় অংশ নেন।\n১৯৪৪-৪৫ মৌসুম থেকে ১৯৫৩-৫৪ মৌসুম পর্যন্ত মাইকেল ফ্রেডরিকের প্রথম-শ্রেণীর খেলোয়াড়ী জীবন চলমান ছিল। মাইকেল ফ্রেডরিকের খেলোয়াড়ী জীবন বেশ সংক্ষিপ্ত ধরনের ছিল। ১৯৪৪-৪৫ মৌসুমে বার্বাডোস, ১৯৪৯ সালে ডার্বিশায়ার ও ১৯৫৩-৫৪ মৌসুমে জ্যামাইকার পক্ষে প্রথম-শ্রেণীর ক্রিকেটে অংশ নিয়েছেন তিনি।\n2. কাউন্টি ক্রিকেটে অংশগ্রহণ\n১৯৪৬ সালে ইংল্যান্ডে চলে যান। সেখানে বাছাই করা শৌখিন খেলোয়াড়দের নিয়ে গড়া ডার্বিশায়ারের পক্ষে দুইটি খেলায় অংশগ্রহণ করেছিলেন তিনি। শার্কস্টোন ক্রিকেট ক্লাবের পক্ষে খেলাপর ১৯৪৮ থেকে ১৯৫০ সময়কালে ডার্বিশায়ার দ্বিতীয় একাদশে খেলেন। এ সময় সতীর্থ বার্বাডীয় লরি জনসন তার সাথে খেলেছিলেন।\n১৯৪৯ সালে ডার্বিশায়ারের প্রথম একাদশের পক্ষে লরি জনসন নিয়মিতভাবে অংশ নিলেও তিনি মাত্র দুইটি প্রথম-শ্রেণীর খেলায় অংশগ্রহণ করতে পেরেছিলেন। তন্মধ্যে, একটি খেলায় তিনি সর্বোচ্চ ৮৪ রান তুলেন।\n১৯৫৩-৫৪ মৌসুমে ওয়েস্ট ইন্ডিজে পরবর্তী প্রথম-শ্রেণীর খেলায় অংশ নিয়েছিলেন মাইকেল ফ্রেডরিক। জ্যামাইকার সদস্যরূপে সফররত এমসিসি দলের বিপক্ষে দুইটি খেলায় অংশ নেন। প্রত্যকে খেলাতেই অর্ধ-শতরানের ইনিংস খেলেন। ফলশ্রুতিতে, ওয়েস্ট ইন্ডিজের উদ্বোধনী ব্যাটসম্যানের খসড়া তালিকায় তাকে রাখা হয়।\nসমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন মাইকেল ফ্রেডরিক। ১৫ জানুয়ারি, ১৯৫৪ তারিখে কিংস্টনে সফরকারী ইংল্যান্ড দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি। এটিই তার ষষ্ঠ ও সর্বশেষ প্রথম-শ্রেণীর ক্রিকেটে অংশগ্রহণ ছিল।\n১৯৫৩-৫৪ মৌসুমে ইংল্যান্ড দল ওয়েস্ট ইন্ডিজ গমনে আসে। কিংস্টনের সাবিনা পার্কে সিরিজের প্রথম টেস্টে উদ্বোধনী ব্যাটসম্যান হিসেবে খেলেন। প্রথম ইনিংসে শূন্য রানে বিদেয় নিলেও দ্বিতীয় ইনিংসে ৩০ রান তুলেছিলেন। ঐ টেস্টে স্বাগতিক দল ১৪০ রানে জয়লাভ করে। তবে, দ্বিতীয় টেস্টে তাকে দলের বাইরে রাখা হয়। এরপর আর তাকে কোন প্রথম-শ্রেণীর ক্রিকেট খেলায় অংশগ্রহণ করতে দেখা যায়নি।\nব্যক্তিগত জীবনে বিবাহিত ছিলেন। ইভা নাম্নী এক রমণীর পাণিগ্রহণ করেন। তাদের সংসারে অ্যান্ড্রু, চার্লস ও ক্যাথরিন নাম্নী সন্তান ছিল।\nআকস্মিকভাবে মাটিতে পড়ে যান। অতঃপর, ১৮ জুন, ২০১৪ তারিখে ৮৭ বছর বয়সে জ্যামাইকার মে পেন এলাকায় মাইকেল ফ্রেডরিকের দেহাবসান ঘটে। তার কাকাতো ভাই রবিন বাইনো ওয়েস্ট ইন্ডিজের পক্ষে টেস্ট খেলায় অংশ নিয়েছেন।\nWikipedia: মাইকেল ফ্রেডরিক


এবার জুটি বাঁধছেন ভাই-বোন! - গ্ল্যামার- RUPCARE (রূপকেয়ার)\nHome/গ্ল্যামার/এবার জুটি বাঁধছেন ভাই-বোন!\nএবার জুটি বাঁধছেন ভাই-বোন!\nDecember 27, 2019 গ্ল্যামার 564 Views\nসম্পর্কে তাঁরা ভাই-বোন, অভিনয় জগতেও তাঁরা নিজ নিজ ক্ষেত্রে যথেষ্ঠ প্রতিষ্ঠিত। আর এবার কাজের জগতে একসঙ্গে জুটি বাঁধতে চলেছেন বাংলা চলচ্চিত্র জগতের এই দুই ভাইবোন। নতুন বছরেই সকলের জন্য এই চমক আনছেন দুই তারকা। এর কারা জানেন?\nএই দুই ভাই-বোন হলেন প্রসেনজিৎ চট্টোপাধ্যায় ও পল্লবী চট্টোপাধ্যায়। রক্তের সম্পর্ক তো রয়েছেই, এবার ব্যক্তিগত সম্পর্কের বাইরে গিয়ে Professional Bond তৈরি করতে চলেছেন প্রসেনজিৎ ও পল্লবী। যেটা এর আগে কখনও হয়নি। খুব স্বাভাবিক ভাবেই এবার যে প্রশ্নটা আসবে কাজের জগতে কীভাবে একসঙ্গে দেখা যাবে?\nপল্লবী চট্টোপাধ্যায়ের একটি প্রযোজনা সংস্থা রয়েছে। এবার সেই সংস্থার সঙ্গে নিজেকে জুড়তে যাচ্ছেন পল্লবীর ভাই প্রসেনজিৎ চট্টোপাধ্যায়ও। তবে ব্যবসায়িক ক্ষেত্রে প্রসেনজিৎ-পল্লবী জুটি শুধু আঞ্চলিক স্তরে সীমাবদ্ধ থাকবে না, তাঁরা জাতীয় স্তরেও কাজ করবেন বলে জানা যাচ্ছে। এবিষয়ে একটি বিখ্যাত উক্তির কথা মনে করিয়ে দিয়ে অভিনেতা প্রসেনজিৎ চট্টোপাধ্যায় বলেন, ” The advantage of growing up with siblings is that you become very good at fractions.” অভিনেতা আরও বলেন, ” হ্যাঁ আমরা একসঙ্গে বড় হয়েছি, তাই দুজন দুজনের সম্পর্কে যথেষ্ঠ ওয়াকিবহাল। আমরা দুজনেই একে অপরের উত্থান-পতন সম্পর্কে সবই জানি, তবে সেটা এতদিন ছিল ব্যক্তিগত স্তরে। আর এবার আমরা সেটাকে আরও একধাপ এগিয়ে নিয়ে যেতে তৈরি। আর সেটা হচ্ছে কাজের জায়গায়। সকলেই জানেন আমি নতুন কিছু শিখতে ভালোবাসি, আর এবার আমি আমার বোনের থেকে কিছু শিখতে চলেছি। ঈশ্বরের আশীর্বাদ আমার সঙ্গে রয়েছে, আশা করি এবারও থাকবে।”\nএই একই বিষয়ে পল্লবী চট্টোপাধ্যায় জানান, ঈশ্বর আর ভাগ্য আমাদের একসঙ্গে নিয়ে এসেছে। আর এটার নামই জীবন। আমরা কখও ভিন্ন রাস্তায় হেঁটেছি, আবার কখনও এক রাস্তায়। ভালবাসা আমাদের সবসময় এক বাঁধনে বেঁধে রেখেছে। আমাদের দুজনের স্বপ্ন ও লক্ষ্য দুটোই যেহেতু এক, তাই ভবিষ্যতে নতুন কিছু স্বপ্ন নিয়ে আমরা এবার একসঙ্গে হাঁটতে চলেছি। আমি ওর (প্রসেনজিৎ) মতো ভাই পেয়ে নিজেকে ভাগ্যবান মনে করি। আমাদের এই যাত্রায় আপনাদের সকলের ভালোবাসা ও আশীর্বাদ ভীষণ ভাবে কাম্য।\nতবে প্রসেনজিৎ ও পল্লবী চট্টোপাধ্যায় দুজনে মিলে ঠিক কী করতে চলেছে সেই চমকটা নতুন বছরেই সকলকে দিতে চলেছেন টলিপাড়ার এই দুই জনপ্রিয় ভাইবোনের জুটি।\nPrevious বলিউড অভিনেতার আত্মহত্যা!\nNext বাবা হওয়ার সম্ভাবনা কমিয়ে দেয় ভুঁড়ি!


সাতটি জায়গা গুগল ম্যাপে খুঁজলেও পাবেন না! - বিজ্ঞান ও প্রযুক্তি - Premier News Syndicate Limited (PNS)\nসাতটি জায়গা গুগল ম্যাপে খুঁজলেও পাবেন না!\n২ ডিসেম্বর ২০১৬, ২:০০ দুপুর\nপিএনএস ডেস্ক: টেকনোলজির মাধ্যমে পুরো বিশ্ব এখন হাতের মুঠোয়। গুগল ম্যাপের সাহায্যে আপনি বিশ্বের যে কোনও জায়গা সহজেই খুঁজে বের করতে পারবেন। ঘরে বসে যে কেউ ঘুরে আসতে পারেন পৃথিবীর এ প্রান্ত থেকে ও প্রান্ত পর্যন্ত। তবে বিশ্বে এমন জায়গাও আছে, যা আপনি চাইলেও গুগল ম্যাপে খুঁজে পাবেন না বা দেখতে পাবেন না। এমন সাতটি জায়গা নাকি আছে, যা ম্যাপে পাওয়া যায় না। ওই সাত জায়গা নিয়ে ইকোনমিক টাইমস একটি প্রতিবেদন করেছে। প্রতিবেদনে বলা হয়েছে, এ জায়গাগুলো জার্মানি, নেদারল্যান্ডস, স্পেন, তাইওয়ান ও মার্কিন যুক্তরাষ্ট্রে অবস্থিত।\nপিএনএস ডেস্ক: শনিবার থেকে ইন্টারনেটের গতি স্বাভাবিক হবে বলে জানিয়েছেন বাংলাদেশ সাবমেরিন কেবল কোম্পানি লিমিটেডের (বিএসসিসিএল) ব্যবস্থাপনা পরিচালক মো. মশিউর রহমান।কক্সবাজার-চেন্নাই রুটে... বিস্তারিত


Justin Gatlin: অ্যাথলেটিক্সের বোল্টকে প্রয়োজন, গ্যাটলিনকেও - us athlete justin gatlin kneels in front of jamaica's usain bolt after gatlin won the final of the men's 100m | Eisamay\nus athlete justin gatlin kneels in front of jamaica's usain bolt after gatlin won the final of the men's 100m\nNo-Author | Ei Samay | Updated: Aug 7, 2017, 11:57 AM\nমহম্মদ আলির ‘শেষতম’ বাউটে রিংয়ের পাশে ছিলেন অভিনেতা সিলভেস্টার স্ট্যালোন৷ মন্থর , টলমল আলিকে আট বছরের ছোট ল্যারি হোমসের কাছে আত্মসমর্পণ করতে দেখে স্ট্যালোনের গলায় ছিল হাহাকার , ‘মনে হচ্ছে , কোনও জীবিত মানুষের পোস্টমর্টেম করতে দেখছি৷ ’পেলে যেদিন ব্রাজিলের জার্সিতে শেষ ম্যাচ খেলে জার্সি খুলে পুরো মাঠ চক্কর দিচ্ছেন , সে দিন মারাকানার আবেগঘন ভিড়ে আর্তনাদ উঠেছিল , ‘যুগোস্লাভদের পেয়েও গোল পেলে না ‘ও রেই ’? সম্রাট , আজই তোমার হাত শূন্য ?’ওভালে জীবনের শেষতম ইনিংসে ডন ব্র্যাডম্যান ইংরেজ বোলার এরিক হোলিসের দ্বিতীয় বলেই বোল্ড৷ কমেন্ট্রি বক্সে কিংবদন্তি জন আর্লট যা দেখে ভাষাহীন৷ গ্যালারির মতো রেডিয়োতেও কোনও আওয়াজ নেই৷ আর চার রান করলে ব্র্যাডম্যানের ব্যাটিং গড় দাঁড়াত ১০০৷\nশনি রাতে ১০ সেকেন্ডেরও কম সময়ে লন্ডনের অলিম্পিক স্টেডিয়ামে এক বিশাল গর্জন উঠে মিলিয়ে গেল ঠিক বিদ্যুতের মতো৷ লক্ষ লক্ষ ভোল্টের আলোর মাঝেও সব যেন অন্ধকার৷ ভোল্টের আলোয় চিরকালীন একশো মিটারের প্রতিশব্দ বোল্টের আলো মুছে গেল৷ সদ্য মুকুট হারানো বোল্টকে দেখে একসঙ্গে মাথায় আসছিলেন আরও সর্বকালীন সেরারা৷ আলি , পেলে , ব্র্যাডম্যান …৷ সব অনন্ত স্রোতই কি শূন্যতায় শেষ হয় ? ‘দ্য গ্রেটেস্ট ’দের পাশে এ ভাবে আরও একবার বসে পড়লেন বোল্ট৷ সময় যেন সবাইকে বলে দিয়ে যায় , ‘তুমিও মানুষ ! অতিমানব নও৷ ’ আলিকে বলেছিল৷ পেলেকে৷ ব্র্যাডম্যানকে৷ এ বার বোল্টকে৷\nআলি , পেলে বা ডনের পর তাঁদের খেলায় প্রতিভার খরস্রোত শেষ হয়নি৷ কিন্ত্ত এককালের তারায় ভরা অ্যাথলেটিক্স আকাশে আজ আর কোনও তারা নেই , যা দেখতে একদিনে টিকিট বিক্রি শেষ হয়ে যাবে৷ বোল্টের বিশেষত্ব তো শুধু দৌড়ের মধ্যে লুকিয়ে ছিল না , ছিল পুরো মানুষটার আচার -আচরণেও৷ সমসাময়িকদের মতো একবারও ডোপ কলঙ্ক গায়ে লাগতে দেননি৷ ফ্যানেদের কাছে সব সময় মাটির কাছাকাছি৷ প্রকাশ্যে অনর্গল হাসছেন৷ ভক্তরা ক্রমাগত সেল্ফি তুলতে চাইলে রাগছেন না৷ মাইকেল জর্ডনের মতো বোল্টও বার চারেক অবসর না ভাঙলে তাঁর প্রিয়তম খেলাটারই ক্ষতি হয়ে যাবে৷ তিনি না -হারলে তো বোঝা যেত না , ব্রোঞ্জ পেয়েও কেমন অবিচল থাকতে পারেন , নিজস্ব ভঙ্গিতে ভিকট্রি ল্যাপ দিয়ে মাতিয়ে তুলতে পারেন গ্যালারি৷ এ দৃশ্য অতীতে দেখেনি পৃথিবী ! এই বোল্ট পৃথিবীতে তৈরি নন , স্বর্গে৷\nএবং সেই ঈশ্বরের ‘মৃত্যু ’কেমন ইতিহাস ইতিহাস মনে হচ্ছিল বিষণ্ণ রাতকে৷ ইতিহাস অবশ্য একটা গ্যাটলিনকেও দিয়ে গেল ! এই প্রজন্মের রবার্ট ব্রুস৷ পড়ে গিয়ে রক্তাক্ত হয়েও উঠে দাঁড়াতে জানেন৷ জীবন থেকে , কপালের ঘাম মোছার মতো স্বচ্ছন্দে মুছে ফেলতে পারেন যাবতীয় অবসাদ ও অপমান৷ গ্যালারিতে ৫৫ হাজার ৯০০ জোড়া চোখের অধিকাংশ তাঁকে বিদ্রুপে , গালাগালে ভরিয়ে দিচ্ছে দেখেও পাথরের মতো দাঁড়িয়ে থাকেন স্টার্টিং ব্লকে৷ অভিব্যক্তিহীন৷ ও দিকে তখন স্পিকারে নিজের নাম শুনে বোল্ট স্বভাবসুলভ হাত নাড়ছেন মজা করার ভঙ্গিতে৷ গ্যাটলিন বিকারহীন৷ যেন তাঁর সামনে কিছু নেই৷ গ্যালারি নেই৷ দর্শকদের ভয়ঙ্কর অপমান নেই৷ শুধু সামনে রয়েছেন উসেইন বোল্ট নামক এক পর্বত দ্বিতীয়বার পেরোনোর আকুতি৷ প্রথম মানুষ হিসেবে৷\nতেরো বছর আগে যে শহরে গ্যাটলিনকে অলিম্পিক সোনা জিততে দেখেছিলাম , সেই আথেন্স এখন জরাজীর্ণ৷ অনেক স্টেডিয়ামে জঙ্গল , ভগ্নস্তূপ৷ সে দিন অলিম্পিক পার্কের মূল স্টেডিয়ামে হাজির আমার মতো অজস্র সাংবাদিদের নোটবইগুলো হলুদ হয়ে হারিয়ে গিয়েছে অবধারিত৷ অথচ সেই অলিম্পিকের দ্রুততম পুরুষ যেন মহাভারতের যযাতির মতো নবযৌবন নিয়ে হাজির৷ নতুন সোনা রং ছড়িয়ে৷\nবয়স জয় ও খেলার মাঠ , দুটোকে মেলাতে গিয়ে আমরা ইদানীং লিখি কয়েকটি বিশ্বজনীন নাম৷ ফেডেরার , বুফোঁ, সঙ্গকারা , তোত্তি , মিকেলসেন৷ এ বার থেকে গ্যাটলিনকে ভুলব না৷ ৩৫ বছরে ১০০ মিটারে বিশ্বচ্যাম্পিয়ন হওয়া যায় বিদ্যুত্কে মুছে কে ভেবেছিলাম ? লন্ডন কখনও ভেবেছিল ? প্যারিস , নিউ ইয়র্ক, সিডনি , রিও দে জেনেইরো , বেজিং , টোকিয়ো , জোহানেসবার্গ, সান ফ্রান্সিসকো ?অতীতে ডোপে ধরা পড়ায় খুনির দৃষ্টিতে গ্যাটলিনকে দেখছেন অনেকে৷ ভুলে যাচ্ছি তাঁর ফিরে আসার দুর্নিবার খিদে , জেতার অদম্য ইচ্ছে , অবাক করা মনঃসংযোগকে৷ দু’বারে পাঁচ বছরের নির্বাসন সামলেও গ্যাটলিন আকাশছোঁয়া মহীরুহ হয়ে থাকেন৷ যে দু’বার তিনি সাসপেন্ড হন , তার মধ্যে একবার ছিল শৈশবের জটিল রোগ অ্যাটেনশন ডেফিসিট ডিসঅর্ডারে ওষুধ খাওয়ার সমস্যা৷\nএকবার বলেছিলেন , চাকরি থেকে ছাঁটাই হওয়ার রাগে তাঁর ব্যক্তিগত থেরাপিস্ট ষড়যন্ত্র করে নিষিদ্ধ ওষুধ টেস্টোটেরন মাসলে লাগিয়ে দিয়েছেন৷ কিছুই দমাতে পারেনি তাঁকে৷ ১০০ মিটারে সর্বকালের বিচারে তাঁর সময় পাঁচ নম্বরে৷ বোল্ট , টাইসন গে , ইওহান ব্লেক, আসাফা পাওয়েলের পরই৷ শনি -রাতে সোনা জেতার পর বোল্টের সামনে তাঁর নতজানু হওয়া ও দর্শকদের উদ্দেশে মুখে আঙুল দেওয়ার দুটো দৃশ্য মিলিয়েই আজকের গ্যাটলিন৷ আলো ও আঁধারির৷ আথেন্স অলিম্পিকে চ্যাম্পিয়ন মরিস গ্রিনকে হারিয়ে সোনা জেতার সময়ও গ্যাটলিনের গায়ে ছিল প্রথম ডোপে ধরা পড়ার কলঙ্কের দাগ৷ মিক্সড জোনে দাঁড়িয়ে , মনে আছে , শান্ত গলায় এই লোকই বলেছিলেন , ‘আমাকে অনেক দূর যেতে হবে৷’ দূর মানে কত দূর ? বোল্টকে সর্বকালের সেরা করার পিছনে গ্যাটলিনের বড় ভূমিকা আছে৷ স্প্রিন্টে এখন তেমন প্রতিযোগিতাই নেই৷ সেখানে গ্যাটলিন থাকলে বোল্টের দৌড় নিয়ে আগ্রহ রঙিন হত অনেক৷ গোটা বিশ্বেই৷\nভুল থেকে শিক্ষা নেওয়ার মানে এখন থেকে গ্যাটলিনও৷ দু’বছর আগে বেজিংয়ের বিশ্বমিটে এই ইভেন্টে কিছুটা এগিয়ে থেকেও .০১ সেকেন্ডে হেরে যান গ্যাটলিন৷ এ বার যেন সে দিনের বোল্ট হয়ে উঠলেন গ্যাটলিন৷\nযে কোনও খেলা মোহময় করে তুলতে অবশ্যই একটা ঈশ্বরসুলভ উসেইন বোল্ট দরকার৷ পাশাপাশি দরকার হার না মানা কোনও জাস্টিন গ্যাটলিনও !\nসময় দাঁড়ায় না৷ ইতিহাসও না৷ বোল্টের দেশের আর এক বিশ্বজনীন মুখ , গায়ক বব মার্লের বিখ্যাত গানের কিছু লাইন বিচ্ছিন্ন ভাবে মাথায় ভিড় করে বোল্টের ব্রোঞ্জ পাওয়া দেখে , ‘ডোন্ট শেড নো টিয়ার্স… ইন দিজ গ্রেট ফিউচার , ইউ কান্ট ফরগেট ইওর পাস্ট … সো ড্রাই ইওর টিয়ার্স৷’ চোখের জল মুছে নাও৷ কেঁদো না৷\nকিন্ত্ত ‘গ্রেটেস্ট ’দের বিদায় যে চোখের জলেই৷ হোমসের বিরুদ্ধে আলি ছিলেন থাইরয়েড আক্রান্ত৷ পার্কিনসন্স তখনই ছোবল মেরেছে৷ স্রেফ ডলারের জন্য নেমেছিলেন৷ প্রতিপক্ষ হোমসই তাঁর বিরুদ্ধে খেলতে চাননি৷ সত্যি বললে , ঘোষিত ওই শেষ ম্যাচের পর ট্রেভর বার্বিক নামের এক জামাইকানের বিরুদ্ধে নেমেও হারেন আলি৷ বোল্টের এখনও আলির দুর্দশা হয়নি৷ বড় চেহারার জন্য তাঁর ছিটকে বেরনোটা একটু দেরিতে হয়৷ সেটা তিনি পুষিয়ে দেন স্ট্রাইডে৷ অন্যরা যেখানে ৪৫ বা ৪৬ স্ট্রাইডে ১০০ মিটার শেষ করেন , বোল্টের লাগে সাধারণত ৪১ স্ট্রাইড৷ ৫০ মিটার থেকে তাঁর আলো ছড়াতে থাকে৷ এখানে ৫ মিটার বাকি থাকতে তাঁর সেই অস্ত্র কাজ করল না৷ জানিয়ে গেল , গত বছর দেড়েক ধরে তাঁর পিঠের চোট নিয়ে গবেষণা মিথ্যে ছিল না৷ মাইকেল জনসনের মতো কিংবদন্তি বোল্টকে লন্ডনে দেখেই রায় দিয়েছিলেন , ‘ও কিন্ত্ত পুরোনো নিজস্ব ছন্দে নেই৷ ’ বোল্টের পতন মানে অ্যাথলেটিক্স প্রাসাদের যেন শেষ মিনারের পতন৷ পেলে সম্পর্কে বলা হত , ‘পেলে বানানটা কী ? জি -ও -ডি৷’ বোল্টও তাই৷ অ্যাথলেটিক্সের ঈশ্বর৷\nপরের খবরশুধু বোল্টকে দেখতে আসিনি, বললেন নীরজ\nWorld Athletics Championships Usain Bolt Justin Gatlin IAAF Athletics\nWeb Title : us athlete justin gatlin kneels in front of jamaica's usain bolt after gatlin won the final of the men's 100m


এমন মানুষকে হারিয়ে বড় অসহায় লাগে\n২৭ ডিসেম্বর ২০১৯, ১৮:১৩\nআপডেট: ২৭ ডিসেম্বর ২০১৯, ১৮:১৩\nকাজের ছেলে কাজ শেষে চলে গেলেন। এমনটি চেয়েছিলেনও তিনি। জীবনটা কর্মের। নিজের জৌলুশ ছড়ানোর নয়। কাজ শেষ করলেই চলে যেতে হয়। প্রথম আলোর সম্পাদকের কাছে দেওয়া সাক্ষাৎকারে বলেছিলেন, আমি আমার কাজটা করার চেষ্টা করেছি। জীবনের শুরুতেই নিজের কাজটি চিহ্নিত করতে পেরেছিলেন তিনি। সেসব কাজের দায়িত্ব নিয়েছেন নিজের কাঁধে। পরিণত বয়সে এসে পেছনে ফিরে দেখেছেন নিজের গড়া সাম্রাজ্য। যে সাম্রাজ্যের মুকুট তিনি কখনো নিজের বলে দাবি করেননি। নীরবেই চলে যেতে চেয়েছেন সারা বিশ্বের বেসরকারি উন্নয়নের মুকুটহীন এই রাজা। ভাবটা তাঁর এমনই ছিল। তিনি স্যার ফজলে হাসান আবেদ। চলে গেলেন নিজেকে নিয়ে নির্মোহ থাকার কঠিন পরীক্ষায় উত্তীর্ণ এই কাজের মানুষটি।\nএই প্রস্থান নিয়ে কোন বাদ্য বাজানোর দরকার নেই। কর্মহীন বিলাপেরও প্রয়োজন নেই। মৃত্যু আসন্ন জেনেও কোন ধরনের কোলাহল হোক, তা তিনি চাননি। স্যার ফজলে হাসান আবেদ আমাদের চেনা আকাশের সবচেয়ে উজ্জ্বল তারকাদের একজন ছিলেন। কোন বিলাপ আর কোলাহল ছাড়াই তাঁর স্মৃতির শ্রদ্ধায় নতজানু সারা বিশ্ব। ছড়িয়ে থাকা তাঁর অনুসারী–অনুরাগীরা আজ নীরব কান্নায় তাঁর অন্তিমযাত্রায় ব্যথাতুর হচ্ছেন।\nবেশ কিছুদিন থেকে অসুস্থ। কাছের লোকজন অনেকটাই তাঁর এই অন্তিম প্রস্থান নিয়ে মনে মনে প্রস্তুতি নিচ্ছিলেন। কয়েক মাস আগে ফিলাডেলফিয়া থেকে ড. জিয়াউদ্দিন ফোন করলেন। কাঁপা গলায় জানালেন, আবেদ ভাইয়ের ওপর একটা লেখা প্রথম আলোতে ছাপার জন্য দিচ্ছেন। প্রথমে মনে করেছি, উত্তর আমেরিকা সংস্করণের জন্য। আমি খুশি হই। ধন্যবাদ জানাই। কিন্তু সাদেক ভাইয়ের (ডা. জিয়া) গলায় উৎকণ্ঠা টের পাই। জানালেন, ঢাকায় প্রথম আলোতে লেখাটি ছাপা হলে রোগশয্যায় থেকেও লেখাটি তাঁর চোখে পড়বে। কখনো নিজেকে নিয়ে কোথাও কোন প্রশংসা হোক, এমন কাজে তাঁর সায় ছিল না। তাঁর নিজেকে নিয়ে নির্মোহ অবস্থান রীতিমতো প্রবাদ হয়ে আছে।\nসাদেক ভাইয়ের কাছ থেকে লেখাটি পাই। দ্রুত ছাপানোর তাগিদ দেন। বুঝতে পারি, কোথাও সময় দ্রুত ফুরিয়ে যাওয়ার তাগিদ আছে। সাদেক ভাই নিজে স্যার ফজলে হাসান আবেদের কাছের লোক ছিলেন। দেশের সংস্করণে ছাপানোর জন্য সরাসরি সম্পাদক বরাবরে তাগিদ যায়। দ্রুতই ছাপা হয় স্যার ফজলে হাসান আবেদকে নিয়ে লেখা। ছাপা হয় ‘ফজলে হাসান আবেদ এক আলোকবর্তিকা’।\nসাদেক ভাই জানিয়েছিলেন, জীবন মৃত্যুর সঙ্গে তখন লড়াই করছিলেন তিনি। প্রথম আলোতে প্রকাশিত তাঁকে নিয়ে লেখাটি পড়ে শোনানো হয়। তখনই ভাবছিলাম, আজীবন নিজেকে নিয়ে নির্বিকার থেকে কাজ করেছেন। মানুষটিকে আমরা আমাদের শ্রদ্ধা ভালোবাসার কথাটা সামনে থেকে প্রকাশেরও সুযোগ পাইনি কোনো দিন।\nসদ্য স্বাধীন দেশে দারিদ্র্য বিমোচন, গণশিক্ষা, নারী উন্নয়ন—এসব নিয়ে কথা শুনেছিলাম ফজলে হাসান আবেদের বক্তৃতায়। তাঁর অনুসারীদের মধ্যে ছিলেন যেহীন আহমেদ, আ ন স হাবিবুর রহমানসহ বেশ কিছু বেসরকারি উন্নয়ন ব্যক্তিত্ব। এদের দেখে, তাদের কর্মকাণ্ড অনুসরণ করতে গিয়ে বাংলাদেশের বেসরকারি উন্নয়ন নিয়ে প্রথম ধারণাটি পাই। তখন আমাদের বোঝারও ক্ষমতা হয়ে ওঠেনি একজন স্বপ্নবিলাসী ফজলে হাসান আবেদকে।\nবেসরকারি উন্নয়নের একজন কর্মী হিসেবে দেখেছি, তখন এসব কর্মকাণ্ড নিয়ে জনমনে ধারণা অনেকটা সন্দেহের। সব ধূম্রজাল মোকাবিলা করেই তাদের কাজ করতে হয়েছে। আমাদের মতো দেশে সামাজিক, অর্থনৈতিক ক্ষেত্রে এসব উন্নয়ন সংগঠকদের কাজের ব্যাপ্তি ঠিক পরিমাপ করার নয়।\nবাংলাদেশের অজপাড়া গাঁয়ের লোকজন নলকূপের পানি পান করে। গ্রাম পর্যায়েও স্যানিটেশন ব্যবস্থা প্রায় শতভাগের কাছাকাছি। নারী উন্নয়ন, সমবায়সহ উন্নয়নের এসব সূচকে আশপাশের দেশ থেকে এগিয়ে থাকার জন্য এসব উন্নয়ন সংগঠকদের অবদান অপরিসীম।\n‘স্যার’ সম্বোধন করা যেত না ফজলে হাসান আবেদকে। বিশ্বের সবচেয়ে বড় বেসরকারি সংস্থার প্রধানকে সবাই আবেদ ভাই বলেই সম্বোধন করতেন। বাংলাদেশের বেসরকারি উন্নয়ন সংস্থায় এই ‘ভাই’ সম্বোধনটা তাঁরাই চালু করেন। সামন্তবাদের উত্তরাধিকার, ব্রিটিশ আধিপত্যবাদ আর পরাধীনতার নিগড় পেরিয়ে আসা স্বাধীন বাংলাদেশের এ ঘটনাও অনেক বড় ছিল আমাদের কাছে।\n২০১৭ সালে বিশ্ব সিলেট সম্মেলনে নিউইয়র্ক এসেছিলেন ফজলে হাসান আবেদ। নিজের এলাকার লোকজনের সবার ‘ভাই’কে দাঁড়িয়ে দেখছিলাম। তিনিও এর–ওর কাঁধে ধরে কথা বলছেন বাড়ির পাশের ‘ভাইসাবে’র মতো। আমেরিকাসহ বিশ্বের বড় বড় নেতাদের সমীহের ব্যক্তি ছিলেন তিনি। উন্নয়নের যেকোনো আধুনিক পাঠে ‘ব্র্যাক’ নামটি উচ্চারিত হয়। উচ্চারিত হয় ইংল্যান্ডের রানির কাছ থেকে উপাধি পাওয়া ‘স্যার’ ফজলে হাসান আবেদ।\nপ্রথম আলো উত্তর আমেরিকার ২০ ডিসেম্বর সংখ্যার জন্য নিউইয়র্কপ্রবাসী সাংবাদিক সামসাদ হুসাম লিখেছেন স্যার ফজলে হাসান আবেদকে নিয়ে। জীবিত ফজলে হাসান আবেদকে নিয়ে লেখা শেষ লেখাটি ছাপা হওয়ার কয়েক ঘণ্টার মধ্যেই তিনি চলে গেলেন। নিউজার্সিতে বসে ২০ ডিসেম্বর সকালে তীব্র শীতের মধ্যে পাওয়া সাদেক ভাইয়ের বার্তা। দিনব্যাপী শোকাতুর স্বজন, অনুরাগী, অনুসারীদের শোক আর শ্রদ্ধার বার্তা বিনিময়। মাটির খাঁটি সন্তান নিজের ব্যক্তি জীবনে কোন জৌলুশ চাননি ঠিকই। কিন্তু মানুষের মনে প্রভাব রেখে গেছেন অনেক জৌলুশের!\nচলে গেলেন নীরবেই। তাঁকে নিয়ে আমরা কখনো কোন উচ্ছ্বাস দেখাইনি। মৃত্যুর পরও তাঁকে নিয়ে কোন বন্দনা হোক, হয়তোবা নিজেও চাইতেন না। হলেও বা কি? কাজের লোক কাজ করে চলে গেছেন। তাঁরতো কিছু যায় আসে না। যায় আসে আমাদের। এমন লোকদের হারিয়ে নিজেদের বড় অসহায় লাগে!\nবিচারপতি মাহমুদুল আমিনের বিদায়\nউত্তরের পথে: উত্তর আমেরিকা প্রথম আলোর আরেক ধাপ উত্তরণ


Is Herd immunityamyth to prevent corona pandemic dgtl - Anandabazar\nIs Herd immunityamyth to prevent corona pandemic dgtl\nহু হু করে ছড়াচ্ছে করোনা সংক্রমণ, হার্ড ইমিউনিটি কি আদৌ বাস্তব না শুধুই কল্পনা?\nকলকাতা ২০ এপ্রিল ২০২১ ১২:২৪\nহার্ড ইমিউনিটি কি তৈরি হবে?\nকরোনার দ্বিতীয় ঢেউ প্রায় সুনামির মতো সব হিসেব ওলটপালট করে দিয়েছে। বিশেষজ্ঞেরা আশা করেছিলেন, হার্ড ইমিউনিটি গড়ে উঠলে কোভিড সংক্রমণের হাত থেকে রক্ষা পাওয়া যাবে। কিন্তু দাবানলের মতো কোভিডের দ্বিতীয় ঢেউ ছড়িয়ে পড়ছে, মহারাষ্ট্রে প্রতি ৩ মিনিটে ১ জন কোভিড আক্রান্ত মারা যাচ্ছেন, ঘণ্টায় প্রায় ৩ হাজার মানুষ আক্রান্ত হচ্ছেন। দিল্লিতে ২৪ ঘণ্টায় সংক্রমণ হার বেড়েছে প্রায় ৬ শতাংশ। এই অবস্থায় স্বাভাবিক ভাবেই প্রশ্ন উঠছে, হার্ড ইমিউনিটি কি আদৌ সম্ভব? না কি তা কেবলমাত্র গবেষণাপত্র আর আলোচনাতেই সীমাবদ্ধ?\nকী এই হার্ড ইমিউনিটি\nরাজ্য সরকারের স্বাস্থ্য ও পরিবারকল্যাণ দফতরের ডেপুটি অ্যাসিস্ট্যান্ট ডিরেক্টর জনস্বাস্থ্য বিশেষজ্ঞ সুবর্ণ গোস্বামী জানালেন, ভাইরাস সংক্রমণের পরে প্রত্যেকের শরীরেই একটা অ্যান্টিবডি তৈরি হয় যা পরবর্তী কালে এই একই সংক্রমণ প্রতিরোধ করে। ধরা যাক কোনও একটি অঞ্চলে ১ হাজার মানুষের বসবাস। সেখানে যদি ৭০০–৮০০ জনের সংক্রমণ হয়, তা হলে সেই অঞ্চলের বাকি মানুষদের সংক্রমণের ঝুঁকি কমে যাবে। কারণ, যাঁদের এক বার সংক্রমণ হয়েছে তাঁদের যেমন রোগ প্রতিরোধ ক্ষমতা বেড়ে নিজেরা নিরাপদ থাকবেন, তেমনই অন্যদের মধ্যেও অসুখটা তাঁরা আর ছড়াবেন না।\nমুম্বাইয়ের ধরাভি বস্তিতে হার্ড ইমিউনিটি তৈরি হয়নি কেন\nসুবর্ণ জানালেন, কোভিড সংক্রমণের প্রথম পর্যায়ে মুম্বাইয়ের ধরাভি বস্তিতে হার্ড ইমিউনিটি তৈরির ব্যাপারে আশা করা হয়েছিল। ওই অঞ্চলে সমীক্ষা করে প্রায় ৫৫ শতাংশ মানুষের শরীরে কোভিড অ্যান্টিবডি পাওয়া যায়। কিন্তু বেশির ভাগ ক্ষেত্রে কয়েক মাসের মধ্যেই অ্যান্টিবডি কার্যকরিতা হারিয়ে ফেলেছে। এক বার কোভিড সংক্রমণের পরেও দ্বিতীয় বার কোভিড সংক্রমণ আটকানো যাচ্ছে না। এনএবিএল-এর উপদেষ্টা প্যাথোলজির চিকিৎসক শঙ্কর সেনগুপ্ত জানালেন, একই ভাইরাস বার বার কোনও গোষ্ঠীর মধ্যে সংক্রমিত হলে হার্ড ইমিউনিটি তৈরি হয়। কিন্তু অতিমারি সৃষ্টিকারী কোভিড ১৯ আরএনএ ভাইরাস নিজেকে এমন ভাবে বদলে ফেলছে যে, হার্ড ইমিউনিটি তৈরির পথে তা বাধা হয়ে দাঁড়াচ্ছে। এই কারণেই এক জন মানুষ দ্বিতীয় বারও করোনা আক্রান্ত হচ্ছেন।\nহার্ড ইমিউনিটির জন্য গণহারে টিকা দেওয়া দরকার\nআমাদের দেশের বিশাল জনসংখ্যার মধ্যে রোগ প্রতিরোধ ব্যবস্থা গড়ে তোলার একমাত্র উপায় টিকা দেওয়া। অন্তত তেমনটাই দাবি মেডিসিনের চিকিৎসক সুকুমার মুখোপাধ্যায়ের। দেশের ৬০ শতাংশের বেশি মানুষকে টিকা দেওয়া হলে কোভিড সংক্রমণ অনেকাংশে প্রতিরোধ করা যাবে বলেও দাবি করেছেন তিনি। সুকুমার জানালেন, “কোভিডের টিকা দিয়েই হার্ড ইমিউনিটি তৈরি করা যায়। তাই ১৮ বছরের ঊর্ধ্বে প্রত্যেকের জন্যই কোভিড টিকা বাধ্যতামূলক করা উচিত। প্রসঙ্গত কোভিডের থেকেও বেশি সংক্রামক হাম আটকাতে ৯৫ শতাংশ শিশুকে টিকা দেওয়ায় হার্ড ইমিউনিটি তৈরি হয়েছে। পোলিওর সংক্রমণ আটকানো গিয়েছে ৮০ শতাংশ শিশুকে টিকা দেওয়ার পরে। সুতরাং কোভিডের বিরুদ্ধে হার্ড ইমিউনিটি গড়ে তুলতে টিকা নেওয়াই একমাত্র পথ।”\nCorona Covid Infection Corona Vaccine COVID 19 COVID 19 Protocols Herd Immunity Corona Infection Rate Corona In India\nকামারকুণ্ডুতে আন্ডারপাস নিয়ে প্রশাসন-রেল বৈঠক\nশেষ চারে ফের শেষ সিন্ধু-যাত্রা


জাতীয় - June 8, 2019\nডেস্ক রিপোর্ট June 8, 2019\nপ্রধানমন্ত্রী শেখ হাসিনা ফিনল্যান্ডে তার পাঁচ দিনের সরকারি সফর শেষে আজ (শনিবার, ৮ জুন) দেশের উদ্দেশে রওনা হয়েছেন। এটি ছিল তার ত্রিদেশীয় সফরের তৃতীয় ও চূড়ান্ত সফর।\nফিনল্যান্ডের রাজধানী হেলসিঙ্কি থেকে প্রধানমন্ত্রীর বক্তব্য লেখক মো. নজরুল ইসলাম টেলিফোন জানান, কাতার এয়ারলাইনসের একটি বিমান ফিনল্যান্ড সময় সন্ধ্যা ছয়টায় প্রধানমন্ত্রী ও তার সফর সঙ্গীদের নিয়ে কাতারের রাজধানী দোহার উদ্দেশে হেলসিঙ্কি আন্তর্জাতিক বিমানবন্দর ত্যাগ করে।\nসুইডেনে বাংলাদেশের রাষ্ট্রদূত মো. নাজমুল ইসলাম বিমানবন্দরে প্রধানমন্ত্রীকে বিদায় জানান।\nবিমানটি স্থানীয় সময় রাত ১১টা ৫০ মিনিটে কাতারের দোহা হামাদ আন্তর্জাতিক বিমানবন্দরে অবতরণ করবে।\nদোহায় যাত্রা বিরতির পর প্রধানমন্ত্রী বিমান বাংলাদেশ এয়ারলাইনসের একটি ভিভিআইপি ফ্লাইটে শনিবার ভোরে ঢাকার উদ্দেশে যাত্রা করবেন।\nপ্রধানমন্ত্রীকে বহনকারী বিমানটি শনিবার বেলা পৌনে ১১টায় হযরত শাহ জালাল আন্তর্জাতিক বিমানবন্দরে অবতরণ করবে।\nফিনল্যান্ডে অবস্থানকালে প্রধানমন্ত্রী শেখ হাসিনা ৪ জুন ফিনিস প্রেসিডেন্ট সাউলি নিনিস্তোর সঙ্গে এক বৈঠকে মিলিত হন এবং ৫ জুন অল ইউরোপিয়ান আওয়ামী লীগ ও ফিনল্যান্ড আওয়ামী লীগ তার সম্মানে আয়োজিত এক সংবর্ধনায় যোগ দেন।\nসৌদি আরবে তিন দিনের সফর শেষে শেখ হাসিনা গত ৩ জুন ত্রিদেশীয় সফরের দ্বিতীয় গন্তব্য জেদ্দা থেকে হেলসিঙ্কি পৌঁছেন।\nসৌদি আরবে তিন দিনের সফরকালে প্রধানমন্ত্রী বাদশাহর আমন্ত্রণে মক্কায় অনুষ্ঠিত ১৪তম ওআইসি শীর্ষ সম্মেলনে যোগ দেন।\nএছাড়া, তিনি মক্কায় পবিত্র ওমরাহ পালন এবং মদিনায় প্রিয় নবী হযরত মুহাম্মদ (সা.)-এর রওজা জিয়ারত করেন।\nপ্রধানমন্ত্রী গত ২৮ মে ত্রিদেশীয় সফরের প্রথম গন্তব্য জাপানের রাজধানী টোকিও যান। জাপানে চার দিন অবস্থানকালে শেখ হাসিনা ও জাপানের প্রধানমন্ত্রী শিনজো আবে আড়াই বিলিয়ন ডলারের দ্বিপক্ষীয় চুক্তিসহ ৪০টি ওডিএ চুক্তি স্বাক্ষর করেন।\nএছাড়া, প্রধানমন্ত্রী ‘ফিউচার ফর এশিয়া’ বিষয়ক নিক্কেই সম্মেলনেও যোগ দেন। ওই সম্মেলনে প্রধানমন্ত্রী মূল প্রবন্ধ উপস্থাপন করেন। সফরে তিনি জাপানের ব্যবসায়ী নেতাদের সঙ্গেও গোল টেবিল বৈঠক করেন।\nশেখ হাসিনা হলি আর্টিজান হামলায় হতাহত জাপানি নাগরিকদের পরিবার এবং জাইকার প্রেসিডেন্ট শিনিচি কিতাওকার সঙ্গে পৃথক বৈঠক করেন। খবর- বাসস।